**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Μαΐου 2025, ημέρα Τρίτη και ώρα 14:40΄, στην Αίθουσα **«Προέδρου Γιάννη Νικ. Αλευρά» (151)** του Μεγάρου της Βουλής, συνήλθε σε συνεδρίαση η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης, υπό την προεδρία του Προέδρου αυτής κ. Νεοκλή Κρητικού, με θέμα ημερήσιας διάταξης: Ενημέρωση των μελών της Επιτροπής από τον Διοικητή του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ), κ. Αλέξανδρο Βαρβέρη, σχετικά με θέματα της αρμοδιότητάς του.

Τα μέλη της Επιτροπής ενημέρωσε ο Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ), κ. Αλέξανδρος Βαρβέρης.

Στη συνεδρίαση παρέστη, επίσης, η Αναπληρώτρια Προϊσταμένη της Διεύθυνσης Διοίκησης του Ηλεκτρονικού Εθνικού Φορέα Κοινωνικής Ασφάλισης, κυρία Χριστίνα Λουγιάκη.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Παπακώστα - Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία - Νεφέλη, Καζάνη Αικατερίνη, Μουλκιώτης Γεώργιος, Τσίμαρης Ιωάννης, Γαβρήλος Γεώργιος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Ρακοβαλής Αθανάσιος, Μπιμπίλας Σπυρίδων, Ζερβέας Αλέξανδρος και Πούλου Παναγιού (Γιώτα).

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Αγαπητές κυρίες συνάδελφοι και αγαπητοί κύριοι συνάδελφοι, καλό μεσημέρι πρώτα απ’ όλα.

Επανερχόμαστε μετά από καιρό. Να πω «Χριστός Ανέστη» και, βεβαίως, να σας ευχαριστήσω για την παρουσία σας.

Σας καλωσορίζω, λοιπόν, στη συνεδρίαση της Ειδικής Διαρκούς Επιτροπής του Συστήματος Κοινωνικής Ασφάλισης με θέμα ημερήσιας διάταξης την ενημέρωση σήμερα των μελών της Επιτροπής από τον Διοικητή του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ), κύριο Αλέξανδρο Βαρβέρη, σχετικά με θέματα της αρμοδιότητάς του. Μην ξεχνάμε τον είχαμε καλέσει και στην αρχή και τον ευχαριστώ θερμά, αλλά μετά από τόσο μεγάλο χρονικό διάστημα, κύριε Βαρβέρη, άλλαξαν τα πράγματα και έπρεπε να μας πείτε τι καινούριο έχουμε πετύχει. Σας καλωσορίζουμε, λοιπόν.

Καλωσορίζουμε, επίσης, την Αναπληρώτρια Προϊσταμένη της Διεύθυνσης Διοίκησης του Ηλεκτρονικού Εθνικού Φορέα Κοινωνικής Ασφάλισης, κυρία Χριστίνα Λουγιάκη. Κυρία Λουγιάκη, επίσης σας ευχαριστούμε πολύ για την παρουσία σας.

Πριν δώσω, λοιπόν, τον λόγο στον κύριο Διοικητή, να πω πολύ σύντομα πως ο e-ΕΦΚΑ, κυρίες και κύριοι συνάδελφοι, έχει εισέλθει πλέον σε μια νέα εποχή, με τη βοήθεια, βέβαια, και των νέων τεχνολογιών. Κινείται με γνώμονα την ταχύτερη και ποιοτικότερη εξυπηρέτηση του πολίτη, διορθώνει λάθη και παραλείψεις προηγούμενων ετών, εξελίσσεται και προσπαθεί και ο ίδιος, σε καθημερινή βάση, να αυτοβελτιώνεται.

Ο λόγος σε εσάς, κύριε Βαρβέρη.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Σας ευχαριστώ πολύ, κύριε Πρόεδρε. «Χριστός Ανέστη» και από τη μεριά μου.

Σας ευχαριστώ πάρα πολύ για την τιμητική πρόσκληση. Έχει περάσει περίπου ενάμιση χρόνος από την τελευταία φορά που τα είχαμε ξαναπεί και από τότε υπάρχουν πολλές εξελίξεις, έχει μπει το νερό στο αυλάκι, ας μου επιτραπεί η έκφραση, σε πολλά ζητήματα. Δεν πρόκειται να σας παρουσιάσω καμία μαγική εικόνα ή τη χώρα των θαυμάτων. Τα προβλήματα είναι πάντα εκεί. Αυτό που εμείς κάνουμε είναι να προσπαθούμε να τα επιλύσουμε όσο πιο συστηματικά γίνεται και να δημιουργούμε υποδομές, οι οποίες θα οδηγήσουν τον φορέα στο μέλλον.

Επιτρέψτε μου να σταθώ ένα λεπτό στη σημαντικότητα του φορέα. Ο φορέας είναι ένας Οργανισμός κλειδί για όλους τους πολίτες, καθώς, επίσης, και για τις επιχειρήσεις στη χώρα. Είναι ο μοναδικός Οργανισμός που συνοδεύει τον πολίτη από πριν τη γέννησή του με τα διάφορα επιδόματα που δίνουμε στις μητέρες, από τη γέννησή του με την ασφαλιστική ικανότητα, τον συνοδεύει σε ό,τι πρόβλημα παρουσιαστεί στη ζωή του, του παρέχει ασφαλιστική κάλυψη, στα γεράματα είναι δίπλα του με τη σύνταξη, σε καταστάσεις δύσκολες, αναπηρίας και λοιπά είναι πάλι εκεί και καλύπτει τον πολίτη ακόμα και μετά τον θάνατό του με τις διάφορες συντάξεις χηρείας, με τις μεταβιβάσεις, με τα κληρονομικά δικαιώματα. Άρα, αυτό που κάνει ο Οργανισμός είναι ότι καλύπτει ένα ευρύ φάσμα των συνθηκών ζωής του ανθρώπου και είναι πάντα δίπλα του.

Επίσης, είναι προϋπόθεση για την ανάπτυξη της χώρας. Ένας δυνατός ασφαλιστικός φορέας βοηθά τη χώρα να αναπτυχθεί. Στέκεται δίπλα στους πολίτες και δίπλα στις επιχειρήσεις. Είναι βασικός πυλώνας, λοιπόν, του κοινωνικού κράτους.

Πάμε τώρα να δούμε τις προκλήσεις που είχαμε να αντιμετωπίσουμε. Πρώτα από όλα, γνωρίζετε πολύ καλά ότι η αλλαγή που έγινε το 2016 ήταν μια βίαιη αλλαγή λόγω των συνθηκών θα πω εγώ, αλλά δεν παύει να ήταν μια πολύ βίαιη αλλαγή. Έτσι, λοιπόν, κληθήκαμε να αντιμετωπίσουμε διοικητικές και οργανωτικές δυσλειτουργίες που ερχόντουσαν σαν αποτέλεσμα της άναρχης αυτής ενοποίησης που έγινε.

Υπήρχε έλλειψη ενιαίου κανονιστικού πλαισίου, ανομοιογένεια ροών και διαδικασιών, ξεπερασμένες τεχνολογίες και απουσία σύγχρονων υποδομών. Θυμίζω ότι την προηγούμενη φορά που ήμασταν εδώ πάρα πολλοί από εσάς μου κάνατε ερωτήσεις και μου λέγατε στην Κατερίνη ή στη Ζάκυνθο δεν έχουν υπολογιστές και έχουν ένα παλιό σύστημα και αναγκάζονται οι υπάλληλοι και δεν έχουν mail. Είναι ερωτήσεις που μου κάνατε την προηγούμενη φορά.

Φυσικά, είχαμε τρομακτικά προβλήματα που ακόμα δεν έχουν λυθεί, αλλά έχουν περιοριστεί σε πολύ σημαντικό βαθμό με τον κατακερματισμό των δεδομένων και με τα προβλήματα των συστημάτων. Γιατί, είχαμε να αντιμετωπίσουμε ξαφνικά τη συνένωση πολλών Ταμείων. Δεν είχε γίνει κάποια σχετική μελέτη ή δεν υπήρχε κάποια περίοδος χάριτος, αν θέλετε έτσι, ώστε να μπορέσουν όλα αυτά να ενσωματωθούν και τα προβλήματα συνεχίστηκαν μέχρι τώρα.

Υπήρχε μια ανεπάρκεια έμπειρου προσωπικού, γιατί η συνένωση έφερε ανθρώπους από ένα εντελώς ετερογενές περιβάλλον να διαχειριστούν καταστάσεις και υποθέσεις που δεν γνώριζαν καθόλου. Υπήρχε έλλειψη στρατηγικού σχεδίου και κατακερματισμός της όποιας τεχνογνωσίας υπήρχε. Έλλειψη οργανωμένης επικοινωνίας με τον πολίτη. Θυμίζω τα δημοσιεύματα για τα τηλέφωνα που δεν απαντούσαν για τα mail, για τους πολίτες που πήγαιναν στα καταστήματα και δεν έβρισκαν λύσεις στα προβλήματά τους.

Βέβαια και τρομακτική πίεση από τις εκκρεμείς συντάξεις. Ήμασταν όλοι εδώ, θυμόμαστε πάρα πολύ καλά πόσο μεγάλη ήταν η πίεση κάποια συγκεκριμένη χρονική στιγμή γύρω στο 2020-2021 και αρχές του 2022 σε σχέση με τις εκκρεμότητες που υπήρχαν στις συντάξεις. Ένα ετερογενές περιβάλλον οικονομικής διαχείρισης και βέβαια, την ύπαρξη μεγάλων ασφαλιστικών οφειλών στο ΚΕΑΟ.

Τι κάναμε; Ιεραρχήσαμε τα πράγματα. Ένα από τα πιο σημαντικά και πιο δύσκολα ζητήματα ήταν οι εκκρεμότητες που είχαμε στις συντάξεις. Ήταν ένα σημαντικό κοινωνικό πρόβλημα που πραγματικά κατακεραύνωναν τον Οργανισμό και έπρεπε να το διαχειριστούμε με τις αρχές της τέχνης και της επιστήμης.

Έτσι, λοιπόν, δημιουργήσαμε ένα ενιαίο συντονιστικό κέντρο επιχειρήσεων το οποίο είχε μια τεράστια συμβολή στην εκκαθάριση των συντάξεων. Δημιουργήσαμε ένα κέντρο αναλύσεων, έτσι ώστε να μπορούμε να έχουμε εικόνα. Ένας πολύ καλός μου φίλος συνηθίζει να λέει ότι αν δεν μπορείς να μετρήσεις ένα πρόβλημα, έχεις πρακτικά αδυναμία να το λύσεις.

Άρα, το πρώτο πράγμα που έπρεπε να κάνουμε ήταν να μετρήσουμε το πρόβλημα. Το πρόβλημα ήταν εκεί, αλλά δεν μπορούσαμε να το μετρήσουμε και δεν μπορούσαμε να το μετρήσουμε, γιατί η πραγματικότητα είναι ότι κάθε μήνα και σας μιλάω για το 2021, βγάζαμε γεμάτα σακιά με συνταξιοδοτικές αιτήσεις χωρίς πρωτόκολλο.

Και τα νούμερα, αντί να μειώνονται, αυξάνονταν και δεν είχαμε πραγματική εικόνα.

Έτσι, λοιπόν, δημιουργήσαμε ένα Κέντρο Ελέγχου που μας έδωσε εικόνα, την εικόνα του προβλήματος. Πρωτοκολλήσαμε όλα αυτά τα «σακούλια». Δεν υπάρχει καμία αίτηση στον Οργανισμό που να μην είναι πρωτοκολλημένη ή να μην φαίνεται. Πρωτοκολλήθηκαν, λοιπόν, όλα και αρχίσαμε να αντιμετωπίζουμε το πρόβλημα. Μπορέσαμε και είχαμε εικόνα, καθημερινή εικόνα, της πορείας έκδοσης των συντάξεων. Μπορούσαμε να βλέπουμε τι γίνεται ανά Περιφέρεια, ανά Τοπική Διεύθυνση και ανά εισηγητή.

Έτσι, λοιπόν, όταν μπορέσαμε να μετρήσουμε το πρόβλημα, μπορέσαμε και να το λύσουμε, γιατί κάναμε στοχευμένες παρεμβάσεις. Φτιάξαμε εκατοντάδες λογισμικά - για να μην πω χιλιάδες - εκατοντάδες λογισμικά, γιατί δεν υπήρχαν πολλά από αυτά. Δεν είχαμε τη δυνατότητα να βγάλουμε πολλές κατηγορίες συντάξεων. Δεν είχαμε τη δυνατότητα να βγάλουμε διαδοχική σύνταξη.

Γιατί δεν είχαμε τη δυνατότητα να βγάλουμε διαδοχική σύνταξη; Διότι, παλαιότερα, πριν από το 2016, όταν είχε κάποιος διαδοχική σύνταξη έπαιρνε από το ένα Ταμείο και μετά έπαιρνε και από το άλλο. Με τον EΦΚΑ, αυτό έπαψε να ισχύει. Άρα, λοιπόν, έπρεπε να βγαίνει μία σύνταξη – σωρευμένη, διαδοχική. Δεν υπήρχε τίποτα από αυτά. Τα δημιουργήσαμε σειριακά, με πολλή υπομονή και πολλές δυσκολίες, ένα-ένα, έτσι ώστε να καταφέρουμε να λύσουμε το πρόβλημα.

Με πολλή μεγάλη χαρά, σας λέω ότι το έχουμε λύσει το πρόβλημα. Θα δούμε τα αναλυτικά στατιστικά παρακάτω.

Σταθμός ήταν ο νόμος 4921. Ήταν ο νόμος 4921, ο οποίος είχε «ακούσει» και τα εξ αμάξης για λάθη στις συντάξεις, για καθυστερήσεις και «πού είναι ο χρόνος μου». Ο νόμος 4921 τι έκανε; Μείωσε τον χρόνο αναμονής για την έκδοση μιας σύνταξης στους 3 μήνες. Βοήθησε πάρα πολύ, έλυσε τα χέρια των εισηγητών.

Βέβαια, σε όλα αυτά, βοήθησαν τρομακτικά οι αυτοματοποιήσεις. Καταφέραμε να φτιάξουμε αυτοματοποιήσεις. Αυτό ήταν ένα όνειρο. Αυτά δεν πρέπει να τα ξεχνάμε και το λέω με πολύ σεβασμό. Δεν πρέπει να τα ξεχνάμε, γιατί δεν είναι πολύ μακριά μας το 2020, όταν δεν βγαίναν οι συντάξεις, είναι σαν χτες. Το ότι τώρα πια βγαίνουν ή το ότι τώρα έχουμε αυτοματοποιήσεις, δεν πρέπει να το ξεχνάμε, διότι πολλοί άνθρωποι μόχθησαν πάρα πολύ γι’ αυτό το πράγμα. Το έχουν μελετήσει πάρα πολύ και συνεχίζουν, κάθε ημέρα συνεχίζουν.

Η εξυπηρέτηση του πολίτη ήταν ένα από τα μεγαλύτερα προβλήματα που είχαμε να αντιμετωπίσουμε, γιατί υπήρχε αυτή η τρομακτική πίεση -όπως είπαμε- για τις συντάξεις. Οι άνθρωποι προσπαθούσαν να βγάλουν άκρη. Υπήρχε μια αδυναμία να βγάλουν άκρη. Θυμόσαστε πάρα πολύ καλά τα δημοσιεύματα ότι «δεν απαντάνε τα τηλέφωνα του ΕΦΚΑ. Δεν βρίσκω άνθρωπο να με εξυπηρετήσει». Ήταν μια περίοδος, η οποία ήταν η περίοδος κορωνοϊού. Ήταν μια περίοδος, κατά την οποία μπήκαν κάποιες διαδικασίες στο ελληνικό δημόσιο, δημιουργήθηκαν τα ραντεβού.

Ευτυχώς, φτιάχτηκε το 1555. Το 1555 δέχεται εκατομμύρια κλήσεις. Απαντάει σε όλες, μετά από κάποια δευτερόλεπτα. Με τα προβλήματα του, επαναλαμβάνω.

Θυμίζω το πώς ξεκίνησε η σημερινή παρουσίαση ότι εγώ δεν ήρθα να σας παρουσιάσω έναν κόσμο «ονειρικά πλασμένο». Τα προβλήματα είναι εδώ και ευχαρίστως να τα συζητήσουμε, αν θέλετε.

Και το 1555 είχε και αυτό προβλήματα και συνεχίζει να έχει προβλήματα. Όμως είναι εκεί, απαντά στους πολίτες, δίνει πληροφορίες που γνωρίζει και σε πληροφορίες που δεν γνωρίζει, κρατάει τα στοιχεία του ασφαλισμένου και σε καλούν πίσω και σου λένε ότι η λύση στο πρόβλημά σου είναι αυτή, αυτή και αυτή.

Ταυτόχρονα, όπως σας είπα, φτιάξαμε αυτοματοποιήσεις στις συντάξεις. Ξεκινήσαμε δειλά-δειλά από κάτι ποσοστά 1%, 2%, 3% και αυτά τα ποσοστά σιγά σιγά, όσο δουλεύαμε, άρχισαν να μεγαλώνουν. Φτάσαμε σε ένα πολύ καλό σημείο, στο δημόσιο, να βγάζουμε, αυτοματοποιημένα, συντάξεις περίπου στο 90% - ένας μαγικός αριθμός. Στον ιδιωτικό τομέα, που αρκετά πιο πολύπλοκα τα πράγματα, δουλεύουμε με ένα ποσοστό γύρω στο 30%.

Ταυτόχρονα, εκείνη την περίοδο, το 2023, ήρθε ο νόμος 5078 που αύξησε τα όρια των οφειλών, έτσι ώστε να μπορεί να πάρει κάποιος σύνταξη. Είχαν ξανά αυξηθεί τα όρια. Κάποια στιγμή, το 2021 είχαν πάει από τις 14.000 στις 20.000. Δεν μιλάω για ασφαλισμένους ΟΓΑ. Μιλάω για ελεύθερους επαγγελματίες. Και από 4.000 σε 6.000, για τους ΟΓΑ.

Ήρθε ο νόμος 5078 και ανέβηκαν αυτά τα όρια από τις 20.000 στις 30.000 και από τις 6.000 στις 10.000 για τους αγρότες. Αυτό, βέβαια, με κάποιες προϋποθέσεις που ορίζει ο νόμος, αλλά τώρα δεν είναι της παρούσης να αναφερθώ.

Ταυτόχρονα, έχει, περίπου, ενάμιση χρόνο τώρα που δουλεύουμε σε δύο μεγάλα εμβληματικά έργα για τον φορέα. Το ένα από αυτά είναι το ολοκληρωμένο πληροφοριακό σύστημα του φορέα.

Τι πρόκειται να κάνει αυτό;

Πρόκειται επιτέλους να ενοποιήσει όλα τα συστήματα που έχει ο φορέας, γιατί μια από τις αιτίες δημιουργίας προβλημάτων είναι η ύπαρξη τόσων πολλών συστημάτων τα οποία με κάποιο μαγικό τρόπο έπρεπε να μιλήσουν μεταξύ τους - δόξα τω θεώ μιλάνε τώρα - αλλά δεν παύουν να είναι διακριτά διαφορετικά συστήματα και αυτό εμποδίζει την ενοποίηση, τη δημιουργία ενιαίων κανόνων κ.λπ..

Έτσι, λοιπόν, δημιουργούμε το Ενιαίο Πληροφοριακό Σύστημα του Φορέα, μια ενιαία βάση και ταυτόχρονα το δεύτερο εμβληματικό έργο που έχει να κάνει με την ψηφιοποίηση της ασφαλιστικής ιστορίας και ψηφιοποιούμε την ασφαλιστική ιστορία στους πρώην φορείς κοινωνικής ασφάλισης.

Ο συνδυασμός αυτών των δύο έργων θα μας οδηγήσει σε ταχύτερη, σωστότερη, ορθότερη και αποτελεσματικότερη έκδοση συντάξεων, καλύτερη διαχείριση των προβλημάτων και φυσικά καλύτερη εικόνα.

Ένα από τα τελευταία πράγματα που έχουμε κάνει είναι ότι έχουμε πατήσει πόδι στη θυρίδα του πολίτη, στο wallet. Έχουμε βάλει, δηλαδή, την ασφαλιστική ικανότητα ως πληροφορία για να τη βλέπει ο πολίτης, έχουμε περίπου 20 ημέρες όπου, όταν πια βγαίνει μια συνταξιοδοτική απόφαση, παύουμε να στέλνουμε έγχαρτο αρχείο στους πολίτες με τη συνταξιοδοτική απόφαση, αλλά την αναρτούμε στη θυρίδα του πολίτη ταυτόχρονα στο wallet και είναι εκεί διαθέσιμη για όλους. Και βέβαια την παρουσία μας μέσω ενός ψηφιακού «άβαταρ» για τους ανθρώπους με αναπηρία, με προβλήματα, όπου μπορούν να βλέπουν τις συχνές ερωτήσεις με εικόνα και φωνή.

Αυτά είναι κάποιες από τις δράσεις.

Ελπίζω να μου κάνετε ερωτήσεις και να μπορέσω να σας πω και για πολλά άλλα πράγματα τα οποία κάνουμε συνεχώς.

Εδώ στο διάγραμμα αυτό θέλω να δείτε λίγο, την εξέλιξη της πορείας των συντάξεων. Κάτω στον άξονα βλέπετε τους χρόνους. Η επάνω καμπύλη η γαλάζια είναι η ληξιπρόθεσμη δαπάνη. Αυτά είναι τα χρήματα, δηλαδή, που οφείλει το κράτος στους πολίτες που έχουν αιτηθεί συνταξιοδότηση. Τα ποσά είναι σε εκατομμύρια ευρώ. Βλέπετε, λοιπόν, ότι το σημείο εκκίνησης τον Δεκέμβριο του 2020 ήταν 600 εκατομμύρια. Τέρμα δεξιά στην καμπύλη θα δείτε ότι η σημερινή οφειλή του Δημοσίου προς τους πολίτες είναι μείον 15 εκατομμύρια. Εξηγώ τον αρνητικό αριθμό, πώς προκύπτει αυτός ο αρνητικός αριθμός;

Προκύπτει από τις εκκρεμότητες των συντάξεων που έχουμε, μετράμε τις οφειλές που έχουν αυτοί οι οποίοι έχουν αιτηθεί για σύνταξη και μετά μετράμε τα χρήματα που θεωρητικά θα τους οφείλαμε εμείς από την ημερομηνία αιτήσεως της συνταξιοδότησής τους. Αυτό το ποσό λοιπόν από 600 εκατομμύρια, σήμερα που μιλάμε, είναι αρνητικό. Δηλαδή, αν πούμε ότι σήμερα κάνουμε ταμείο - ας μου επιτραπεί η έκφραση - ο Οργανισμός θα πάρει 15 εκατομμύρια. Αυτή είναι η πραγματικότητα. Αυτή είναι η πραγματική εικόνα σήμερα.

Στη μεσαία καμπύλη μπορείτε να δείτε τις εκκρεμότητες που έχουμε στις συντάξεις. Αυτή τη στιγμή οι εκκρεμότητες είναι περίπου 15.000.

Στην κάτω καμπύλη μπορείτε να βρείτε περίπου την πορεία των αποφάσεων ανά μήνα.

Πρέπει να πούμε ότι από τον Ιανουάριο του 2021, γιατί είναι εντυπωσιακά τα νούμερα και καλό είναι να τα λέμε, έχουν εκδοθεί 990.000 κύριες συντάξεις.

Ξέρετε τι ποσοστό είναι αυτό;

Είναι 990.000 από τους 2,6 περίπου εκατομμύρια συνταξιούχους. Είναι ένα τεράστιο νούμερο και τώρα ο μέσος αριθμός των συντάξεων, τη στιγμή που πριν από το 2020 - 2021 ήταν περίπου 7.000 - 8.000, είναι 20.000 περίπου συντάξεις τον μήνα και ο μέσος όρος έχει πέσει κάτω από 50 ημέρες.

Εδώ είναι μία απεικόνιση του περίπου πόσο χρόνος χρειάζεται για να εκδοθεί μία σύνταξη. Επαναλαμβάνω, αυτά είναι μέσοι χρόνοι, για να μην παρεξηγηθώ.

Στις επικουρικές συντάξεις είναι όλα τέλεια; Όχι, δεν είναι, το ξαναλέω για τρίτη φορά. Από τον Δεκέμβριο του 2022, που είχαμε 83.000 εκκρεμότητες, τον Ιανουάριο του 2025, έχουμε λιγότερες από 34.000, έχουμε περίπου 33.000 εκκρεμότητες. Δεν είμαστε ευχαριστημένοι, δουλεύουμε γι’ αυτό, μπορώ να σας εξηγήσω αναλυτικά παρακάτω. Έχουμε δρόμο ακόμα. Ευελπιστώ ότι σε περίπου έναν χρόνο θα είμαστε σε καλύτερη κατάσταση από των κύριων συντάξεων που είμαστε σήμερα.

Όσον αφορά στο εφάπαξ έχουμε απόλυτη σχεδόν αυτοματοποίηση στο Δημόσιο. Σήμερα, που μιλάμε, το Δημόσιο έχει σαν εκκρεμότητες το εφάπαξ περίπου 1.000 εκκρεμότητες και περίπου 7.000 εκκρεμότητες στον ιδιωτικό τομέα, ο οποίος, πάλι έχει τις ιδιαιτερότητες τις οποίες θα σας εξηγήσω μόλις τελειώσει η παρουσίαση.

Η αναπηρία ήταν ένα από τα πράγματα, που μας πονούσαν πολύ, πονούσαν πολύ τον φορέα και τον οργανισμό. Ο κ. Μπαραλιάκος, όταν ήρθε εδώ, μου έδειξε ένα μήνυμα και μου έλεγε για κάποια καθυστέρηση. Βλέπε, κύριε Μπαραλιάκο, το λέω και δυνατά, γιατί ξέρω τι έχουμε κάνει και επιτρέψτε μου, να σας εξηγήσω τι έχουμε κάνει. Υπήρχε ένα τρομερό πρόβλημα στους χρόνους και μία μεγάλη ταλαιπωρία, γιατί αναγκάζαμε τους ασθενείς να πηγαίνουν στα καταστήματα του Ε.Φ.Κ.Α., δύο, τρεις και τέσσερις φορές για να εξυπηρετηθούν. Οι παρεμβάσεις είναι οι εξής:

Καταρχάς, δημιουργήσαμε την Ψηφιακή Πύλη Αναπηρίας. Αυτό είχε σαν αποτέλεσμα να μη χρειάζεται ο ασφαλισμένος να πηγαίνει πολλές φορές την τοπική διεύθυνση, αλλά μόνο μία φορά, την ημέρα της εξέτασης και να πάρει τη Γνωστοποίηση Αποτελέσματος Πιστοποίησης Αναπηρίας (Γ.Α.Π.Α.) την επόμενη ημέρα από την ημέρα της εξέτασης. Ένα σημαντικό βήμα, να την πάρει μόνος του από τη θυρίδα, χωρίς να χρειαστεί να πάει στην τοπική διεύθυνση, χωρίς να τον προσβάλουμε και χωρίς να τον κουρασμένο. Δεν έφτανε αυτό, γιατί η αλήθεια είναι ότι η διαδικασία είναι πολυδαίδαλη. Είχαμε λίγους γιατρούς, είχαμε περίπου 500 στο Σώμα των γιατρών, οι οποίοι, προσέξτε, γιατί είναι εξαιρετικά σημαντικό, δεν έχουν ιεραρχική σχέση με τον φορέα, είναι συνεργαζόμενοι. Είχαμε πρόβλημα με τις επιτροπές, γιατί οι ειδικότητες ήταν πάρα πολλές και οι γιατροί ήταν λίγοι. Άρα, λοιπόν και τα ραντεβού ήταν πολύ μακρινά. Το επίπεδο εξυπηρέτησης δεν ήταν αυτό που θέλαμε και μιλώ και χωροταξικά και από πλευράς υποδομών.

Άρα, λοιπόν, κάναμε μια συντονισμένη προσπάθεια και έχουμε κάνει τα εξής. Εκτός, λοιπόν, από την ψηφιακή πύλη, η οποία επιδέχεται βελτιώσεων και είναι μέσα στον προγραμματισμό μας, ανακαινίζουμε συνεχώς χώρους στους οποίους γίνονται οι επιτροπές. Έχουμε αυξήσει το Σώμα των γιατρών, το έχουμε υπερδιπλασιάσει, προστέθηκαν άλλοι 700 γιατροί και το Σώμα των γιατρών από 500 έγινε 1.200.

Χτες, παρουσία της Υπουργού Εργασίας, κυρίας Κεραμέως, πήγαμε σε ένα καινούργιο σημείο εξυπηρέτησης, στο Κέντρο Πιστοποίησης Αναπηρίας (ΚΕ.Π.Α.) στο Γαλάτσι. Έναν υπερσύγχρονο χώρο, με ένα τεράστιο πάρκινγκ που μπορεί κανείς να πάει πάρα πολύ εύκολα, με εύκολη πρόσβαση και ήδη, αρχίζουν να μειώνονται οι χρόνοι κατά πολύ.

Κατασκευάζουμε ένα μεγάλο Κέντρο Πιστοποίησης Αναπηρίας (ΚΕ.Π.Α.) στο Στάδιο Ειρήνης και Φιλίας. Να είμαστε γεροί, ελπίζω του χρόνου, να σας έχω εικόνες για το πως δουλεύει. Μέσα στο καλοκαίρι, ευελπιστούμε ότι θα λειτουργεί κανονικά και θα εξυπηρετεί τους πολίτες που μένουν νότια.

Το Υπουργείο με τη σειρά του, έκανε αναθεώρηση του πίνακα με τις μη αναστρέψιμες παθήσεις. Έχουμε προχωρήσει σε σύμβαση για τη μίσθωση οχημάτων, γιατί είχαμε πρόβλημα με τις επιτροπές κατοίκων με τα οχήματα και για τα ΚΕ.Π.Α. που έχουμε δημιουργήσει και δημιουργούμε, που σας έχω ήδη αναφέρει.

Τώρα, πως οραματιζόμαστε την επόμενη ημέρα. Παροχή άριστων υπηρεσιών και ενίσχυση της διαφάνειας. Για μένα το πρώτο μου μέλημα είναι ο σεβασμός στους πολίτες, η ευγενική και καλή εξυπηρέτηση του πολίτη, είτε αυτή είναι με φυσική παρουσία είτε είναι με κάποιον τρόπο, απομακρυσμένα. Βασικός στόχος είναι η διατήρηση αμείωτη του ρυθμού απονομής των συντάξεων αφού δεν θέλουμε να ξαναζήσουμε καταστάσεις σαν αυτές που όλοι βιώσαμε το 2019, το 2020 με όλο αυτό το stock που είχε δημιουργηθεί. Βέβαια, θέλουμε «καλά εργαλεία» για να έχουμε αυτή τη σταθερότητα που χρειάζεται να αναλύουμε πληροφορία.

Αυτή είναι η προτελευταία διαφάνεια, δεν έχω σκοπό να σας κουράζω παραπάνω κ. Πρόεδρε, καταλαβαίνω ότι κράτησε λίγο παραπάνω.

Ποιες είναι οι δράσεις, λοιπόν, και οι πρωτοβουλίες για τον μετασχηματισμό του ΕΦΚΑ. Πρώτα απ’ όλα, ψηφιακά ανθρώπινα όμως, ψηφιακά, αλλά ανθρώπινα. Έτσι, λοιπόν, μεταφέρουμε τις υποδομές μας από τα data centers που είχαμε στον Οργανισμό, που δεν σας κρύβω ότι υπάρχει μια τρομακτική δυσκολία να τα διατηρεί κανείς και να συντηρεί όλες αυτές τις υποδομές, όταν δεν είναι μια εταιρεία πληροφορικής ή όταν δεν έχει όλον αυτόν τον μηχανισμό.

Έτσι, λοιπόν, κάνουμε μετάπτωση όλων των υποδομών μας, στο Κυβερνητικό Νέφος, στο G-Cloud, χρησιμοποιούμε τεχνολογία αιχμής για την έκδοση αποφάσεων, έχουμε μια εκθετική αύξηση του όγκου των ψηφιακών συναλλαγών και αυτό γιατί αυτή την στιγμή παρέχουμε, είχαμε ξεκινήσει από υπηρεσίες, 4-5 υπηρεσίες και σήμερα, πάνω από 120 ψηφιακές υπηρεσίες.

Άρα, οι πολίτες μπορούν με εύκολο τρόπο, ένα πολύ μεγάλο μέρος των διαδικασιών που έχουν με το φορέα να τις κάνουν ψηφιακά. Επειδή, με ρωτούσατε την προηγούμενη φορά, όλοι οι υπάλληλοι στον ΕΦΚΑ, έχουν καινούργιο υπολογιστή, περιμέναμε πάρα πολύ γι’ αυτό, έχουν όλοι καινούργιο υπολογιστή, έχουν όλοι καινούργιους εκτυπωτές, έχουν όλοι ΣΥΖΕΥΞΙΣ - Δίκτυο. Μάλιστα, ο ΕΦΚΑ ως Οργανισμός, είναι ο 1ος Οργανισμός που μπήκε στο «ΣΥΖΕΥΞΙΣ ΙΙ» και σχεδόν τα περισσότερα καταστήματα του έχουν ήδη μπει στο «ΣΥΖΕΥΞΙΣ ΙΙ», δηλαδή, έχουν ένα υψηλής ταχύτητας δίκτυο και ήταν κάτι που μας πονούσε.

Για το ΚΕ.Π.Α., σας έχω πει και βέβαια, οι εισπράξεις στο ΚΕΑΟ είναι κάτι που μας προβληματίζει και θέλουμε να κάνουμε πολλή δουλειά γι’ αυτό.

Είναι η τελευταία διαφάνεια. Η επόμενη ημέρα, λοιπόν.

Περαιτέρω αύξηση των ψηφιακών υπηρεσιών όχι, δεν θέλουμε να αποκλείσουμε κανέναν, δεν θα κλείσουμε τα καταστήματα, αλλά θέλουμε να το κάνουμε πιο εύκολο για τον πολίτη.

Άρα, λοιπόν, η περαιτέρω αύξηση των ψηφιακών υπηρεσιών είναι για μας κάτι εξαιρετικά σημαντικό. Το προσωπικό μας, πρέπει να σας πω ότι μία από τις διευθύνσεις οι οποίες είναι οι πιο παραγωγικές είναι η Διεύθυνση Εκπαίδευσης και αυτό γιατί στον Φορέα με την ενοποίηση έπρεπε να μάθουμε πολλά πράγματα. Έτσι, λοιπόν, η συνεχής επιμόρφωση του προσωπικού είναι κάτι που είναι απαραίτητο για μας.

Η υλοποίηση του νέου πληροφοριακού συστήματος και η ολοκλήρωση της ψηφιοποίησης ασφαλιστικής ιστορίας, για τις οποίες σας μίλησα νωρίτερα.

Η βελτιστοποίηση του λειτουργικού μοντέλου των Τοπικών Διευθύνσεων, γιατί αυτό - επιτρέψτε μου να το εξηγήσω λίγο - γιατί μετά τα 2 νέα έργα, οι Τοπικές Διευθύνσεις θέλοντας και μη, θα αλλάξουν το μοντέλο λειτουργίας και θα αλλάξουν το μοντέλο λειτουργίας, γιατί πολλές από τις διαδικασίες τις οποίες σήμερα κάνουν, πολύ απλά δεν θα χρειάζεται να υπάρχουν.

Άρα, λοιπόν, πρέπει να επανασχεδιάσουμε και είναι κάτι που το κάνουμε αυτό, επανασχεδιάζουμε τον τρόπο λειτουργίας των Τοπικών Διευθύνσεων.

Η θέσπιση του Ενιαίου Κανονισμού Παροχών, είναι κάτι που δουλεύει το Υπουργείο, εμείς περιμένουμε να το αποδεχτούμε και να το υλοποιήσουμε στο νέο πληροφοριακό μας σύστημα.

Και βέβαια, όπως σας είπα και πριν από τα ΚΕ.Π.Α. για μας είναι μια μεγάλη προτεραιότητα. Είναι κάτι το οποίο, όπως σας είπα και πάλι πριν, προσπαθήσαμε πολύ να τα βελτιώσουμε και επιδέχεται αρκετών βελτιώσεων ακόμα. Όπως, ψηφιακά στον τρόπο που ελέγχουμε τις υπηρεσίες, στον τρόπο που διαχειριζόμαστε αν θέλετε τα ραντεβού και το προσωπικό, τους γιατρούς, στην διαλειτουργικότητα με τον ιατρικό φάκελο του ασθενή. Έχουμε, πολλά πράγματα να κάνουμε, είμαστε στη φάση που τα έχουμε σχεδιάσει και είμαστε στη φάση της χρηματοδότησης, για να προχωρήσουμε σε υλοποίηση. Από μένα, αυτά, κύριε Πρόεδρε και είμαι εδώ, να μου κάνετε ερωτήσεις. Σας ευχαριστώ πολύ, που είχατε την υπομονή να με ακούσετε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Η ανάκριση, κύριε Διοικητά, θα ξεκινήσει σε λίγο. Να ξεκινήσουμε με τον κ. Γεώργιο Στύλιο.

**ΓΕΩΡΓΙΟΣ ΣΤΥΛΙΟΣ:** Καλησπέρα, σας καλωσορίζω την Επιτροπή μας. Από εμένα, δεν θα έχετε ανάκριση. Θέλω, να σας συγχαρώ για τις πρωτοβουλίες που έχετε πάρει, ιδιαίτερα στο ζήτημα της ψηφιοποιήσεις, όπου απ ότι αντιλήφθηκα από την τοποθέτησή σας, έχουμε προχωρήσει σε τεράστιο βαθμό. Μιλάμε πλέον, για έναν πραγματικό e- ΕΦΚΑ και όχι για έναν EΦΚΑ, για έναν Οργανισμό, έναν πραγματικά ψηφιακό οργανισμό με εκατομμύρια, όπως είπατε ψηφιακών υπηρεσιών και συναλλαγών, οι οποίες συμβαίνουν συνεχώς κατά τη διάρκεια όλου του χρόνου.

Είμαι μέλος στη Διαρκή Επιτροπή Κοινωνικών Υποθέσεων από το 2015, εκτός από την περίοδο, που είχα ρόλο στην Κυβέρνηση. Παρακολουθώ, το ασφαλιστικό σύστημα συνεχώς από την αρχή του και γνωρίζω και τη νομοθεσία την οποία είχαμε ψηφίσει την περίοδο των μνημονίων και ότι ακολούθησε από εκεί και μετά. Η πραγματικότητα είναι ότι, ένας τεράστιος όγκος υποθέσεων έχει πλέον μπει σε μια κανονική ροή και έχουμε έναν σωστό χρόνο όπου μπορούμε να αποδίδονται οι συντάξεις, αλλά να έχουμε και μια νέα φιλοσοφία την οποία την επικροτώ και σας λέω να συνεχίσετε σε αυτή την κατεύθυνση. Την φιλοσοφία, που λέει, ότι το κράτος βρίσκεται κοντά στον πολίτη, είναι δίπλα στον πολίτη. Είπατε, ότι είναι πρώτης σημασίας σε εσάς και στην διαχείριση σας, να μπορεί ο πολίτης να ενημερωθεί, να εξυπηρετηθεί και στο τέλος να λυθεί το πρόβλημα του και να ξέρει τι πραγματικά ισχύει, τι δικαιούται και τι μπορεί να περιμένει.

Εύχομαι και σας προτρέπω να συνεχίσετε προς αυτή την κατεύθυνση, να συστηματικοποίσετε περισσότερο τις δια λειτουργικότητες και τους αυτοματισμούς και να πάτε ένα ακόμα βήμα πιο μπροστά. Να πάει ο ΕΦΚΑ στον πολίτη και να τον προλάβετε να ξεπεράσετε και την Γενική Γραμματεία Πληροφοριακών Συστημάτων. Σας ευχαριστώ και θα είστε και στη διάθεση της δικιάς μας της Διαρκούς Επιτροπής Κοινωνικών Υποθέσεων, για οτιδήποτε χρειαστεί, για ενημέρωση των κομμάτων και των βουλευτών - συναδέλφων.

Σας ευχαριστώ, πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Στύλιο, ευχαριστώ και συνεχίζουμε. Βλέπετε, δεν έχω βάλει χρονόμετρο, πιστεύω ότι όσο θα βάζουμε χρονόμετρο, τα πράγματα δυσκολεύουν.

Τον λόγο έχει ο κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστούμε πολύ για τη συνεδρίαση αυτή. Νομίζω, ότι ακούσαμε στοιχεία τα οποία σίγουρα μας κάνουν σοφότερους και αυτό είναι κάτι το οποίο θα θέλαμε, κύριε Διοικητά αν είναι εύκολο ως παρουσίαση, να το έχουμε και στα email μας. Νομίζω ότι μπορούμε από αυτό, να κρατήσουμε σημαντικά στοιχεία τα οποία θα μας είναι σύντομα - σίγουρα χρήσιμα.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Θα σταλεί κ. Χρηστίδη.

**ΠΑΥΛΟΣ ΧΡΗΣΤΙΔΗΣ:** Εντάξει το φαντάζομαι, αλλά εγώ οφείλω να το συζητήσω για να πάρω την απάντηση την οποία μόλις μου δώσατε.

Δεύτερον, είναι γνωστό ότι για τους ασφαλισμένους και τους συνταξιούχους της πατρίδας μας πρέπει να ισχύουν ενιαίοι κανόνες παροχών και ασφάλισης. Έχουμε, όμως μια σειρά εκκρεμοτήτων εδώ και εννέα χρόνια από την ψήφιση του 4387/2016 και γι’ αυτό ακριβώς τον λόγο θέλω να βάλω μια σειρά από ζητήματα, τα οποία έχουν να κάνουν και με τον Ενιαίο Κανονισμό της Ασφάλισης και με τον Κανονισμό Παροχών του ΕΦΚΑ και με τον Ενιαίο Κανονισμό Παροχών του ΕΤΕΑΕΠ, καθώς και με την υπόθεση του νέου Κανονισμού για τις Συντάξεις Αναπηρίας. Και αυτό, διότι βλέπουμε ότι υπάρχουν συνέπειες, οι οποίες οδηγούν σε μία άνιση αντιμετώπιση των ασφαλισμένων και των συνταξιούχων, με κριτήριο τον φορέα από τον οποίο προέρχονται.

Άρα, είναι σημαντικό και θέλουμε να σας ρωτήσουμε τι σκοπεύετε να κάνετε, εννέα χρόνια μετά με αυτή την υπόθεση, η οποία αφορά στον νόμο Κατρούγκαλου, διότι υπάρχουν πάρα πολλές εκκρεμότητες;

Το δεύτερο, στο οποίο θα ήθελα να αναφερθώ είναι ότι, σύμφωνα με την έκθεση του Κ.Ε.Α.Ο. οι ληξιπρόθεσμες οφειλές την 31/12/2024 ήταν σαράντα εννιά κόμμα δυο (49,2) δισεκατομμύρια ευρώ. Τριάντα δυο (32) δις ήταν οι κύριες οφειλές και δεκαεπτά (17) δις περίπου οι προσαυξήσεις. Τον Σεπτέμβριο του 2019, αυτές ήταν τριανταπέντε (35) δισεκατομμύρια. Με τις διατάξεις του άρθρου 215 του ν. 51/93/2025 που ψηφίστηκε λίγο καιρό πριν δόθηκε η δυνατότητα στον (e-ΕΦΚΑ) μετά από απόφαση του Διοικητικού Συμβουλίου και εισήγηση του συντονιστή του Κέντρου Είσπραξης Ασφαλιστικών Εισφορών να αναθέτει υπηρεσίες σχετικά με τη διαχείριση των ληξιπρόθεσμων ασφαλιστικών εισφορών, σε νομικά πρόσωπα Ιδιωτικού Δικαίου.

Έτσι, αυτή η νομοθετική πρωτοβουλία αν ληφθεί παρά το γεγονός ότι το Κ.Ε.Α.Ο. κατά κοινή ομολογία έχει κάνει καλά τη δουλειά του όλα αυτά τα χρόνια της λειτουργίας του τα τελευταία 12 χρόνια από το 2013 που συστάθηκε. Εγώ θα ήθελα να ακούσω και τη δικιά σας άποψη ως Διοικητή του ΕΦΚΑ. Αν ζητήθηκε η άποψή σας, αν είναι δική σας εισήγηση η συγκεκριμένη νομοθετική ρύθμιση αν γνωρίζετε και μπορείτε να μας ενημερώσετε αν έχει γίνει κάποια μελέτη κόστους οφέλους που να αποδεικνύει το όφελος που θα έχει στις εισπράξεις του Κ.Ε.Α.Ο. η συγκεκριμένη ρύθμιση. Υπάρχει διαφορετική άποψη από εμάς και στο συγκεκριμένο ζήτημα και γι’ αυτό έχουμε τοποθετηθεί και δημοσίως.

Εμείς πιστεύουμε ότι μία θέσπιση μιας νέας ρύθμισης 120 μηνιαίων δόσεων θα μπορούσε να δώσει τη δυνατότητα στους οφειλέτες, η συντριπτική πλειοψηφία των οποίων το 73,44 % χρωστάει έως δεκαπέντε χιλιάδες (15.000) ευρώ. Και νομίζω ότι αυτός θα ήταν και ένας τρόπος να έρθουν επιπλέον έσοδα στο Φορέα. Θα με ενδιέφερε και θα μας ενδιέφερε και εμάς να ακούσουμε και την άποψή σας πάνω στο ζήτημα των εκατόν είκοσι (120) δόσεων σε σχέση με αυτό το οποίο σήμερα υπάρχει.

Το τρίτο, στο οποίο θέλω να αναφερθώ είναι η περίφημη Εταιρεία των Ακινήτων του ΕΦΚΑ. Με τα άρθρα 10 έως 19 του ν. 4892/2022 συνέστησε αυτή η Κυβέρνηση, την εταιρεία Αξιοποίησης Ακίνητης Περιουσίας του Ηλεκτρονικού Εθνικού Φορέα Κοινωνικής Ασφάλισης και μάλιστα πήρε και μια πολύ ωραία προίκα, ενός εκατομμυρίου ευρώ από τον ΕΦΚΑ ως Μετοχικό Κεφάλαιο, με σκοπό την αξιοποίηση της ακίνητης περιουσίας του e - ΕΦΚΑ.

Συγκροτήθηκε το Διοικητικό Συμβούλιο, ακούσαμε μάλιστα φοβερά σχόλια και τότε περί αρίστων, οι οποίοι μπαίνουν σε θέσεις που θα αξιοποιήσουν την ακίνητη περιουσία του e - ΕΦΚΑ. Τρία χρόνια μετά, πριν από λίγες ημέρες, ζητήθηκε από την κυρία Κεραμέως και κατατέθηκαν οι παραιτήσεις των μελών του Διοικητικού Συμβουλίου αυτής της εταιρείας. Και το αναφέρω αυτό διότι και τότε, όπως και σε πολλά ακόμα σημεία είχαμε την παρουσίαση μιας μεταρρύθμισης με περίσσια αλαζονεία και κομπορρημοσύνη, η οποία φαίνεται από το 2023 μέχρι το 2025 ότι έχει μηδενικό έργο και θέλω να το πω ότι και μοναδικός μέτοχος της εταιρείας είναι ο ΕΦΚΑ και φυσικά, η εταιρεία εποπτεύεται από εσάς.

Θέλω, επίσης, να επισημάνω γιατί έχει νόημα, ότι τα μέλη του διοικητικού συμβουλίου αυτού αμείβονταν. Οι άνθρωποι αυτοί πληρώνονταν από τα χρήματα του ελληνικού λαού. Ασκούσε τις αρμοδιότητές της η επιτροπή; Έχουμε στην πραγματικότητα κάτι το οποίο μπορεί να παρουσιάσει; Και αν τις ασκούσε ο ΕΦΚΑ, γιατί δεν εκδόθηκε ποτέ η Υπουργική Απόφαση με την οποία εταιρεία αυτή θα μπορούσε να ασκήσει το έργο της. Και θα ήθελα να μου πείτε εάν γνωρίζετε πόσα χρήματα έχουν μείνει από το 1.000.000 ευρώ που δόθηκε στην εταιρεία. Για να ξέρουμε και εμείς και κυρίως οι έλληνες φορολογούμενοι τι κόστισε η λειτουργία αυτής της εταιρείας η οποία αποδεικνύεται μία εταιρεία φάντασμα από το 2023 μέχρι το 2025.

Και κλείνω, λέγοντας δύο συγκεκριμένα σημεία ακόμα. Συντάξεις χηρείας. Κάνατε μια αναφορά, την άκουσα με πολύ μεγάλη προσοχή και είμαι βέβαιος, ότι εάν ήταν στο δικό σας χέρι όλα τα πράγματα θα μπορούσαν να έχουν πάρει μία τροπή επίλυσης. Έτσι κι αλλιώς εμείς όλοι σε καλή προδιάθεση και προαίρεση είμαστε έναντι όλων. Όμως θέλουμε να μας ενημερώσετε τι ακριβώς συμβαίνει στον ΕΦΚΑ διότι, σύμφωνα με το νομοθετικό πλαίσιο του νόμου Κατρούγκαλου που το 2019 ο κύριος Μητσοτάκης είχε υποσχεθεί ότι θα καταργήσει, ο συνταξιούχος λαμβάνει το 70% της σύνταξης χηρείας κατά την πρώτη τριετία και στη συνέχεια εφόσον εργάζεται ή λαμβάνει δική του σύνταξη λαμβάνει το 35% της αρχικής σύνταξης. Εάν δεν κάνουμε λάθος, ο ΕΦΚΑ την έχει εφαρμόσει τη συγκεκριμένη νομοθεσία στο δημόσιο και τον ΟΓΑ, αλλά δεν την έχει εφαρμόσει στα ταμεία του ιδιωτικού τομέα. Σε αυτά, λοιπόν, τα οποία κυρίως συνεχίζει ο συνταξιούχος να εργάζεται λόγω χηρείας και να λαμβάνει και μετά την πρώτη τριετία το 70% της σύνταξης του θανόντος. Αυτό, λοιπόν, δημιουργεί έναν πολύ μεγάλο κίνδυνο να έρθει μία ημέρα ο ΕΦΚΑ και να ζητήσει από τους συνταξιούχους χηρείας του ιδιωτικού τομέα αναδρομικά τα χρήματα και να βρεθούν οι άνθρωποι αυτοί με πολλές χιλιάδες ευρώ οφειλές. Επομένως, θα θέλαμε να μας εξηγήσετε τι ακριβώς συμβαίνει και γιατί παρά το γεγονός ότι έχουν αλλάξει πολλοί υπουργοί από το 2019 και μετά, δεν έχει λυθεί το θέμα. Αν έχετε κάποια πρόταση για εισήγηση, επίσης, θα θέλαμε να την ακούσουμε.

Κλείνω, αναφερόμενος στα ζητήματα τα οποία είδαμε και ένα κομμάτι στις διαφάνειες, τα οποία έχουν να κάνουν με το προσωπικό. Καταλαβαίνω ότι κάνετε μία προσπάθεια, όμως υπάρχουν καθυστερήσεις, ελλείψεις τις οποίες έχουμε επισημάνει. Νομίζω ότι όλοι θέλουμε οι άνθρωποι οι οποίοι είναι ασφαλισμένοι και είναι συνταξιούχοι να έχουν όσο το δυνατόν καλύτερη αντιμετώπιση. Επομένως, για εμάς θα ήταν κρίσιμο, μαζί με την παρουσίαση την οποία μας κάνατε να μας πείτε εάν εκτιμάτε ότι υπάρχουν ελλείψεις σε προσωπικό.

Το δεύτερο το οποίο θα ήθελα να ρωτήσω, επειδή την προηγούμενη περίοδο έγινε και μια πολύ μεγάλη συζήτηση περί αξιολόγησης και αξιοκρατίας. Να μας πείτε σε ποιο ποσοστό οι θέσεις είναι καλυμμένες με ανάθεση στο σύνολο των θέσεων ευθύνης στον ΕΦΚΑ. Για να έχουμε εικόνα τι στην πραγματικότητα κάνει και αυτή η κυβέρνηση.

Και φυσικά ένα ζήτημα το οποίο το θίξατε και κλείνω με αυτό, το οποίο είναι το ζήτημα των επικουρικών συντάξεων. Υπάρχει κατά την άποψή μας μια πολύ μεγάλη καθυστέρηση. Έχουμε ακούσει πολλές φορές να λέμε ότι «με το πάτημα ενός κουμπιού». Βλέπω εδώ τα στοιχεία τα οποία δίνετε και τα οποία έλεγαν για τις 50 μέρες. Το κλειδί είναι να δούμε εάν έχετε κάποιο σχεδιασμό για ακόμα μικρότερους χρόνους στον τρόπο με τον οποίο θα λυθεί το ζήτημα των επικουρικών συντάξεων.

Ευχαριστώ, κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Χρηστίδη. Τον λόγο έχει ο κύριος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ κύριε Πρόεδρε. Πάντα καλοδεχούμενη η παρουσία του κυρίου Διοικητή του ΕΦΚΑ στην Επιτροπή μας, διότι και ο ΣΥΡΙΖΑ αναγνωρίζει τον σημαντικό ρόλο της κοινωνικής ασφάλισης που έχει πολυδιάστατη ασφαλώς σημασία για την οικονομία. Επηρεάζει, επηρεάζεται για την ανάπτυξη της χώρας, για την κοινωνία την ίδια και ασφαλώς για τα ζητήματα του δημογραφικού που θα απασχολήσουν την πατρίδα μας και τα επόμενα χρόνια και συσχετίζεται ασφαλώς μια υγιή και βιώσιμη παρουσία και προοπτική του ΕΦΚΑ με την αλληλεγγύη των γενεών που είναι ο πυλώνας ουσιαστικά της δημόσιας κοινωνικής ασφάλισης.

Ασφαλώς, μας ενδιαφέρουν και τα οικονομικά του ΕΦΚΑ, κύριε Διοικητά. Είδε το φως της δημοσιότητας και ασφαλώς, έγινε νόμος του κράτους, μια πρωτοβουλία που πήρε το Υπουργείο Εργασίας για τις εισπρακτικές εταιρείες. Θεωρούμε ότι είναι σε λάθος κατεύθυνση, την λάθος στιγμή. Αυτή τη στιγμή, το ΚΕΑΟ χρειάζεται στήριξη, πραγματικά, για να κάνει τη δουλειά του και απέδειξε ότι καμία εισπρακτική εταιρεία δεν μπορεί να την κάνει καλύτερα από το ΚΕΑΟ. Το ΚΕΑΟ είχε συγκεκριμένα, χειροπιαστά αποτελέσματα και ασφαλώς, με τους λίγους υπαλλήλους που έκανε τη δουλειά του. Θα μπορούσε η Κυβέρνηση να στηρίξει την προσπάθεια αυτή που έκαναν οι υπάλληλοι του ΚΕΑΟ, με πρόσληψη προσωπικού και όχι να έχουμε αυτό το φαινόμενο των εισπρακτικών εταιρειών, που ξέρουμε πώς λειτούργησε στον τομέα των τραπεζών τα τελευταία χρόνια.

Ασφαλώς, επίσης, έχουμε αναφερθεί στην ανάγκη του να έχουμε μία ρύθμιση περί 120 δόσεων, όχι για να κυνηγήσουμε ή να ωφελήσουμε τους μπαταχτσήδες. Ήδη, από τα στοιχεία προκύπτει ότι το 88% των οφειλετών, είναι για οφειλές μέχρι και 30.000 ευρώ. Συνεπώς, μιλάμε για ανθρώπους που είναι μέσα στην οικονομία, είναι μέσα στην παραγωγή και επιθυμούν να συνεχίσουν να είναι. Δεν είναι κάποιοι περαστικοί της αγοράς που, απλά, έριξαν ένα μεγάλο «φέσι», μία μεγάλη οφειλή στον ΕΦΚΑ και αποχώρησαν από την αγορά. Αυτούς θα τους αναζητήσετε σε κάποιους μεγάλους και ισχυρούς που, δόξα τω Θεώ, έχουν φτάσει τα οφειλόμενα προς τον ΕΦΚΑ στα 49 δισεκατομμύρια ευρώ τα τελευταία χρόνια, με μια αυξητική τάση που παρατηρείται, δυστυχώς, τα τελευταία χρόνια, παρότι μας περιγράψατε μία κατάσταση, πράγματι, συμμαζέματος του ΕΦΚΑ, σε σχέση με τις υπηρεσίες προς τους πολίτες, συνταξιούχους κ.λπ..

Αυτό που έχει ανάγκη ο Οργανισμός, είναι προσλήψεις προσωπικού. Οι 100 άνθρωποι - απ’ ότι κι εσείς, νομίζω, θα θεωρείτε - που θα προσλάβετε στην Αττική και άλλοι 100 στην περιφέρεια, όταν οι συνταξιοδοτήσεις για το 2025 θα είναι πάνω από 200 άτομα, δεν αντιμετωπίζουν το πρόβλημα, κύριε Διοικητά. Και ασφαλώς, όσον αφορά στη στελέχωση του ΕΦΚΑ, θα ήθελα να επιμείνω και στο προσωπικό που υπηρετεί στα ΚΕΠΑ και που κι εκεί φαίνεται ότι έχουμε αδυναμίες, προβλήματα και θα πρέπει κάποτε να αντιμετωπιστούν, γιατί επηρεάζουν τους πιο ασθενείς συμπολίτες μας. Ανεξάρτητα από το σύνολο των συνταξιούχων, οι άνθρωποι που αναφέρονται στον ΕΦΚΑ και ζητάνε τη στήριξη του ΕΦΚΑ και επιθυμούν μια σύνταξη αναπηρίας, το καταλαβαίνετε, είναι ευάλωτες κοινωνικές ομάδες και άνθρωποι που, πραγματικά, χρειάζονται την Πολιτεία δίπλα τους.

Είχαμε τα προβλήματα αυτά με τα ΚΕΠΑ, είχαμε καταγγελίες, είχαμε διώξεις, αν δεν κάνω λάθος, υπαλλήλου. Άρα, αναφερόμενος σε αυτό, τι σκοπεύετε να κάνετε; Χρειαζόμαστε μία διαφάνεια. Τη χρειάζεται ο Έλληνας πολίτης και ο άνθρωπος που είπα, ο πιο ευάλωτος, που αναφέρεται στα ΚΕΠΑ. Άρα, η Πολιτεία οφείλει και ο ΕΦΚΑ, να διασφαλίσει, ότι οι διαδικασίες θα προχωρούν με πλήρη διαφάνεια και δεν θα έχουμε και στο μέλλον ανάλογα φαινόμενα που συναντήσαμε με τις καταγγελίες πέρσι το καλοκαίρι.

Έχουν γίνει βήματα προόδου, αλλά υπάρχουν και ελλείμματα πολλά και υστερήσεις. Μιλήσατε για τις κύριες συντάξεις. Μπορεί να αναφέρεστε στις 50 ημέρες που, πραγματικά, είναι ένας μέσος χρόνος που δίνεται μία σύνταξη, μια σύνταξη απλή ενός Ταμείου, αλλά υπάρχει κόσμος που ταλαιπωρείται για πολλούς μήνες, περνάει και το έτος φτάνουμε και στα δύο έτη και αναφέρομαι, ασφαλώς, σε ανθρώπους που έχουν και δεύτερο ταμείο ή και διεθνείς συντάξεις.

Δεν σας κρύβω και νομίζω ότι θα συνομολογήσουν και οι υπόλοιποι συνάδελφοι, ότι αν κάποιοι συμπολίτες μας ακόμη αναφέρονται σε βουλευτικά γραφεία και ζητούν μια συνδρομή - αν είναι δυνατόν το 2025 - σε σχέση με τη λειτουργία του κράτους, είναι στο Εθνικό Σύστημα Υγείας και στον ΕΦΚΑ ακόμη, χωρίς να μειώσω τη δουλειά που έχει γίνει, ούτε, ασφαλώς, πολύ περισσότερο, να τη μηδενίσω. Αλλά, αν κάποιος πολίτης αναφέρεται στα γραφεία μας, αναφέρεται γιατί ακόμα αντιμετωπίζει προβλήματα με τον ΕΦΚΑ.

Εγώ να κατανοήσω ότι υπάρχει έλλειψη προσωπικού, αποδεκατίστηκε και το προσωπικό του ΕΦΚΑ τα χρόνια των μνημονίων, αλλά εκεί πρέπει να τρέξετε με νέες προσλήψεις, όπως είπα.

Μεγάλο πρόβλημα και στις επικουρικές συντάξεις. Εκεί έχουμε καθυστερήσεις και το ομολογείτε και εσείς. Δεν άκουσα κάποια απάντηση συγκεκριμένη γιατί έχουμε αυτές τις καθυστερήσεις στις επικουρικές συντάξεις και, ασφαλώς, στο εφάπαξ του ιδιωτικού τομέα.

Κλείνω με ένα ζήτημα που αφορά στους νέους κανονισμούς και στον Ενιαίο Κανονισμό Παροχών. Έχει καθυστερήσει πολύ. Ο ΣΥΡΙΖΑ - Προοδευτική Συμμαχία έχει πει ότι όποιο σχέδιο νόμου έρθει θα πρέπει όχι να κατεβάζει τις παροχές και να συγκλίνουν προς τα κάτω, αλλά με δικαιοσύνη απέναντι σ’ αυτούς τους ανθρώπους που έχουν καταβάλει τις εισφορές τους τόσα χρόνια να υπάρξει ένας ενιαίος κανονισμός, γιατί είναι χρήματα που έχουν πληρωθεί από τους ασφαλισμένους για να έχουν κάποιες καλές υπηρεσίες την ώρα που θα τις χρειαστούν την περίοδο της απόμαχης εργασίας.

Ο Ενιαίος Κανονισμός Συντάξεων και Αναπηρίας έχει καθυστερήσει και αυτός. Πράγματι, εκεί να υπάρχει ένας ορθολογισμός. Ασφαλώς, το μεγάλο πρόβλημα που δεν το πιάνει το Υπουργείο δυο - τρία χρόνια τώρα, επιτρέψτε μου να πω είναι θέματα που ανέκυπταν από τα ρεπορτάζ και των δημοσιογράφων και στο Υπουργείο Εργασίας δεν υπήρχε ξεκάθαρη στάση. Εννοώ με τις χήρες και τι θα γίνει με τις συντάξεις χηρείας. Έχουν δει το φως της δημοσιότητας συγκρούσεις προηγούμενων μηνών, πριν την αλλαγή και του πρώην Υφυπουργού, με τη νυν Υπουργό, με τον προηγούμενο Υπουργό, μια διαφορά απόψεων, προσεγγίσεων και θα θέλαμε ο ΕΦΚΑ εάν έχει κάτι συγκεκριμένο να μας πει γι’ αυτό το μεγάλο κοινωνικό ζήτημα. Δεν είναι μόνο η περικοπή των συντάξεων που κι εκεί θα πρέπει να υπάρξει μία δίκαιη ρύθμιση, διότι και για τη δεύτερη σύνταξη έχουν καταβληθεί οι εισφορές από τους θανόντες και ασφαλώς δεν μπορούν να χαθούν αυτά τα χρήματα, κάνοντας έναν υπολογισμό στο 50% των δύο συντάξεων ή εάν απασχολείται ο συνταξιούχος και λαμβάνει και αυτή τη σύνταξη χηρείας. Άρα, λοιπόν, θα πρέπει να ξεκαθαρίσει το Υπουργείο τι κάνει με τις συντάξεις χηρείας. Φοβούμαστε ότι στο μυαλό του Υπουργείου είναι να κληθούν αυτοί οι άνθρωποι, κυρίως του ιδιωτικού τομέα, να επιστρέψουν πίσω χρήματα.

Τελειώνω, κύριε Πρόεδρε, με το μεγάλο θέμα των ακινήτων του ΕΦΚΑ. Πρέπει να ενημερωθεί και η Βουλή και ο ελληνικός λαός. Όταν η ελληνική κοινωνία αντιμετωπίζει αυτό το μεγάλο πρόβλημα και το στεγαστικό και το δημογραφικό, ως συνέπεια και του στεγαστικού, δεν μπορεί τόσα ακίνητα του ΕΦΚΑ να τα διαχειρίζεται η πολιτεία, ο ΕΦΚΑ, χωρίς διαφάνεια. Αναφέρθηκε εδώ και για το προηγούμενο διοικητικό συμβούλιο του φορέα. Πρέπει να μας δώσετε μια εξήγηση πού βρισκόμαστε, τι γίνεται, εάν υπάρχει κάποιο σχέδιο, κάποιο πλάνο για την καλύτερη αξιοποίηση των ακινήτων του ΕΦΚΑ.

Σας ευχαριστώ, κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Εμείς ευχαριστούμε, κύριε Γαβρήλο.

Ίσως πολλά ερωτήματα να συμπίπτουν με κάποια άλλα, γι’ αυτό θα παρακαλούσα τους συναδέλφους να το προσέξουν αυτό για να μπορέσουν απαντηθούν όλα μαζί.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ**: Ευχαριστώ, κύριε Πρόεδρε.

Νομίζω καλό θα είναι η παρουσίαση του κυρίου Διοικητή να μας έρθει, καλό είναι να την έχουμε. Το εντοπίζω και το υπενθυμίζω.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Έχει σταλεί ήδη.

**ΧΡΗΣΤΟΣ ΚΑΤΣΩΤΗΣ**: Εντάξει. Δεν το είδα. Θα τη δούμε και θα τη μελετήσουμε καλύτερα.

Με αφορμή, λοιπόν, τη σημερινή ενημέρωση, ευχαριστούμε τον Διοικητή του ΕΦΚΑ, επειδή αναφέρθηκε συνολικά στις εξελίξεις του ασφαλιστικού, του ΕΦΚΑ εν πάση περιπτώσει. Είναι γνωστό ότι ο Διοικητής εκπροσωπεί την κυβέρνηση και διαχειρίζεται έναν μεγάλο Οργανισμό που απευθύνεται συνολικά στους εργαζόμενους, τους αυτοαπασχολούμενους, τους αγρότες, στην πιο μεγάλη πλειοψηφία του λαού μας, οι οποίοι αποταμιεύουν μέρος του εισοδήματός τους για τη σύνταξή τους και τις ασφαλιστικές παροχές, γιατί αυτές είναι εισφορές, είναι η αποταμίευση τους. Είναι τραγικό το ότι αμύθητα ποσά έχουν χαθεί από την διαχείριση που έκαναν οι κυβερνήσεις μέχρι τώρα και αυτό έχει σαν αποτέλεσμα να μειώνονται οι συντάξεις, να αυξάνονται τα όρια ηλικίας, να περικόπτονται ασφαλιστικές παροχές και ούτω καθεξής, τα έχουμε δει όλα, ιδιαίτερα τα τελευταία χρόνια με τα τρία μνημόνια, όπου τα θύματα ήταν οι ασφαλισμένοι, είτε σαν συνταξιούχοι, είτε σαν εργαζόμενοι με τις ασφαλιστικές τους παροχές οι οποίες έχουν περικοπεί.

Αυτή, λοιπόν, η εξέλιξη της κοινωνικής ασφάλισης από το 1992 και μετά τη Συνθήκη του Μάαστριχτ δηλαδή, της Λευκής Βίβλου για την ασφάλιση, έχουν υλοποιηθεί και εδώ, αυτές δηλαδή οι οδηγίες υλοποιήθηκαν από όλες τις κυβερνήσεις, με αποτέλεσμα η ασφάλιση από κοινωνική ευθύνη να μετατρέπεται σε ατομική και, βέβαια, να προχωρούν παραπέρα το κεφαλαιοποιητικό σύστημα. Ήδη, η κυβέρνηση το προηγούμενο διάστημα είχε φέρει το Ταμείο Επικουρικής και Προαιρετικής Ασφάλισης, με το οποίο, βέβαια, έχουμε διαφωνήσει ριζικά, όπως, βέβαια, και με όλο το νομοθετικό πλαίσιο που έχει υλοποιηθεί μέχρι τώρα γιατί δεν είχε σαν στόχο τη βελτίωση των κοινωνικών ασφαλιστικών δικαιωμάτων, αλλά ο κύριος στόχος ήταν η μείωση της τιμής της εργατικής δύναμης, το λεγόμενο εργατικό κόστος, η φτηνή εργατική δύναμη.

Όλα, λοιπόν, εκεί εντοπίστηκαν από τις κυβερνήσεις με αποτέλεσμα να μειώνονται οι εισφορές ή να διαγράφονται. Μιλάμε τώρα για μία υπεξαίρεση των αποταμιεύσεων των εργαζομένων που έκαναν μεγάλοι εργοδότες και ήρθε η ίδια η πολιτεία και τα διέγραψε και τώρα προχωράτε με βάση όλη αυτή την ιστορία του ΚΕΑΟ, τα 50 δισ. ευρώ τα οποία χρωστάνε, τα περισσότερα μεγάλες εταιρείες, όπου εδώ με το χαρακτηρισμό ανεπίδεκτα είσπραξης θα διαγραφούν πάνω από 12,5 δισ. όπως έχει δημοσιευτεί, που είναι πάλι οι εισφορές. Αυτές οι εταιρίες, όπως η Πειραϊκή - Πατραϊκή, Ολυμπιακή, γιατί αυτές προβάλλονται ότι χρωστάνε τα περισσότερα - έπρεπε να πληρώσουν, να αποδώσουν τις εισφορές, γιατί τα χρωστάνε, ανήκουν στους ασφαλισμένους. Κι όμως εδώ πέρασε και η ρύθμιση που λέει στη δεκαετία διαγράφονται. Τι σημαίνει αυτό ότι διαγράφονται οι οφειλές στη δεκαετία; Άρα, λοιπόν, διαγράφεται και ο ασφαλιστικός χρόνος; Είναι ένα θέμα, πρέπει να το δούμε. Έχει συνέπειες η διαγραφή. Δεν μπορεί να διαγράφονται οι οφειλές. Πρέπει να αναζητούνται και καταρχήν δεν πρέπει να είναι στη δεκαετία. Πρέπει να παίρνονται μέτρα, έτσι ώστε να εισπράττονται, είναι μισθοί, είναι αποταμίευση των ασφαλισμένων και πρέπει να εισπράττονται, γιατί, βέβαια, οι αυτοαπασχολούμενοι εάν δεν πληρώνουν δεν ασφαλίζονται, αυτό είναι γνωστό. Μιλάμε για τους εργαζόμενους οι οποίοι δεν μπορούν να χάσουν ασφαλιστικά δικαιώματα.

Έχουμε κάνει αρκετές ερωτήσεις τελευταία, κύριε Διοικητά, βεβαίως την ευθύνη την έχει η κυβέρνηση για να απαντήσει και φαντάζομαι ότι μέσω εσάς απαντά για τις τεράστιες ελλείψεις σε προσωπικό, για την κατάσχεση των κτιρίων όσον αφορά στη χωρητικότητα, στην υγεία και ασφάλεια των εργαζομένων, αλλά και στον κλιματισμό, στη θέρμανση και άλλα.

Από αυτές απαντήθηκαν κάποιες, έχουν μείνει κάποιες αναπάντητες και δεν ξέρω γιατί. Ίσως με την αλλαγή του Υφυπουργού Κοινωνικής Ασφάλισης να έμειναν αναπάντητες αυτές οι ερωτήσεις. Αν δεν απαντηθούν θα τις κάνουμε επίκαιρες ή θα τις επανακαταθέσουμε για να πάρουμε απαντήσεις.

Να σας πω και ποιες είναι αναπάντητες. Είναι η ερώτηση που αφορά στη Χαλκιδική και τα κτιριακά προβλήματα και είναι επίσης, μια ερώτηση που είναι κρίσιμη για το θέμα της εντατικοποίησης της εργασίας στις υπηρεσίες του ΕΦΚΑ λόγω της αποκλειστικής εξυπηρέτησης για τον ΑΜΚΑ. Είναι μία ερώτηση, αναφερθήκατε και εσείς, που είναι σημαντική και πρέπει να απαντηθεί εδώ, γιατί αυτό το ζήτημα των ΑΜΚΑ είναι ένα σημαντικό ζήτημα που ήδη εξελίσσεται.

Δεν υπάρχει διασύνδεση σήμερα των υπηρεσιών του ψηφιακού λογισμικού του ΕΦΚΑ με την ΑΑΔΕ, με την Αστυνομία για αλλαγή ταυτότητας και για έκδοση ΑΦΜ. Δεν ενημερώνεται το σύστημα. Γίνεται χειροκίνητα από λιγοστούς υπαλλήλους. Αυτή είναι η άποψη των εργαζομένων που απασχολούνται πάνω σε αυτό και εν πάση περιπτώσει, λέτε ότι δεν είναι έτσι και οφείλετε να το τεκμηριώσετε.

Επίσης, το προηγούμενο διάστημα είναι γνωστό ότι υπήρξε αυτή η ρύθμιση από την κυβέρνηση για να μπουν οι εισπρακτικές εταιρείες στο ΚΕΑΟ και να εισπράξουν τις ασφαλιστικές εισφορές. Χρόνια αυτό ανακυκλώνεται και φαίνεται τώρα ωρίμασε, μετά από τις επιλογές και τις παρεμβάσεις όλων αυτών που έχουν τις εισπρακτικές εταιρείες για να πάρουν εδώ την είσπραξη των οφειλών.

Είναι απαράδεκτο και πρέπει να σταματήσει. Το λέμε, εκφράζοντας την αγωνία των αυτοαπασχολουμένων, αλλά και φτωχών αγροτών κτλ.. Πρέπει να σταματήσει αυτή η ρύθμιση, να ακυρωθεί στην πράξη για να μην μπουν στο ΚΕΑΟ οι εισπρακτικές εταιρείες και να αντιμετωπίσει συνολικά ο κόσμος αυτά που αντιμετωπίζουν από τα χρέη στις τράπεζες, όπου εκεί είναι πολλοί που οδηγούνται ακόμη και στην αυτοκτονία. Είναι τραγικό και δεν μπορεί αυτό να υπάρξει.

Επίσης, υπήρχε ρύθμιση για ίδρυση Ανώνυμης Εταιρείας για τη διαχείριση των ακινήτων του ΕΦΚΑ, που και αυτά είναι περιουσία των ασφαλισμένων, αγοράστηκαν με εισφορές των ασφαλισμένων και δόθηκε ένα εκατομμύριο ευρώ σε αυτή την εταιρεία εδώ και αρκετό χρόνο και δεν έχει υπάρξει κανένας απολογισμός.

Τι έκανε αυτή η εταιρεία; Που σκόρπισε το 1.000.000; Ποιο ήταν το αποτέλεσμα αυτής της ίδρυσης αυτής της εταιρείας; Τι έκανε με τα ακίνητα; Τα ακίνητα ανήκουν στους ασφαλισμένους και ένα ακίνητο όταν πωλείται, όταν ιδιωτικοποιείται, όταν δίνεται, σταμάτα να έχει προσδοκία άλλων πόρων στο μέλλον.

Το ακίνητο είναι περιουσία και είναι σύνταξη, εισφορά και παροχές προς τον ασφαλισμένο. Είναι έγκλημα η ιδιωτικοποίηση των ακινήτων. Είναι άλλο πράγμα η σωστή αξιοποίηση κι άλλο η ιδιωτικοποίηση, γιατί αυτός είναι ο στόχος, όπως φαίνεται και η Αθήνα ήδη έχει αποφασιστεί με βάση το ρυθμιστικό σχέδιο να είναι μια τουριστική πόλη και όλα τα κτίρια του ΕΦΚΑ να παραχωρηθούν για ξενοδοχεία και άλλες τέτοιες δραστηριότητες.

Συνολικά με τις συντάξεις χηρείας έχουν ειπωθεί αρκετά. Νομίζω ότι χρειάζεται η κυβέρνηση να καταλήξει και να σταματήσει όλη αυτή η αγωνία που υπάρχει σήμερα για το αν θα κληθούν να πληρώσουν συνολικά οι δικαιούχοι να γυρίσουν πίσω ή να μειωθεί η σύνταξή τους κατά πολύ.

Επίσης, υπάρχει μεγάλος αριθμός προσωπικού, το ένα τρίτο σχεδόν, που ήταν στη ΔΥΠΑ, που αποκτούν γνώση και εμπειρία και απολύονται, γιατί λήγει η σύμβασή τους, ενώ θα έπρεπε να παραμείνουν μέχρι τη συνταξιοδότηση. Αυτό θα μπορούσε ο ίδιος ο ΕΦΚΑ να παρέμβει και να κρατήσει αυτό το προσωπικό που έχει αποκτήσει πείρα. Ο χρόνος της οριστικής συνταξιοδότησης θα πρέπει να μειωθεί και η επιτυχία στον ΕΦΚΑ θα είναι ο ασφαλισμένος να μην πηγαίνει σε δικηγόρο για να απονεμηθεί η σύνταξη του.

Να απονέμεται η σύνταξη από τις υπηρεσίες του ΕΦΚΑ. Δεν μπορεί εδώ να πηγαίνουν σε δικηγόρους και να πληρώνουν μια σύνταξη και δύο συντάξεις για να απονεμηθεί η σύνταξη που δικαιούνται. Αυτή θα πρέπει να είναι η επιτυχία της διαχείρισης αυτών των υπηρεσιών που προσφέρονται από τον ΕΦΚΑ απέναντι στους δικαιούχους. απέναντι στους ασφαλισμένους.

Για τις επικουρικές συντάξεις υπάρχει μεγάλη καθυστέρηση. Οι αυτοματοποιημένες συντάξεις που εκδίδονται, κύριες και επικουρικές, είναι γνωστό ότι πρέπει να γυρίσουν πίσω προκειμένου να ελεγχθούν μία προς μία από τους υπαλλήλους, γιατί το σύστημα δεν υπολογίζει διαδοχική ασφάλιση, εξαγορά χρόνου ασφάλισης και όλα τα υπόλοιπα. Αυτό δεν μπορεί να γίνει χωρίς προσωπικό.

Πιστεύω ότι το ίδιο το εργατικό λαϊκό κίνημα θα επιβάλει μια άλλη πολιτική στην κοινωνική ασφάλιση, όπου τα κύρια χαρακτηριστικά τους θα είναι η εξυπηρέτηση των ασφαλισμένων, των συνταξιούχων, να βρίσκουν το δίκιο τους αμέσως, χωρίς να προσφεύγουν σε διάφορους μηχανισμούς που έχουν δημιουργηθεί και απορροφούν ή απομυζούν αρκετά εκατομμύρια ευρώ από τους ασφαλισμένους, παρ’ όλο που θα έπρεπε να δικαιώνονται χωρίς να αμείβουν.

Επίσης, να υπάρχουν υπηρεσίες ή να υπάρχουν δικαιώματα που έχουν καταργηθεί χρόνια τώρα, στο όνομα της μείωσης του κόστους εργασίας, όπως είναι η 13η και 14η σύνταξη, αλλά και το θέμα το ηλικιακό, γιατί όπως φαίνεται η κυβέρνηση θα προβεί σε αύξηση του ορίου ηλικίας από το 2027 με βάση το προσδόκιμο ζωής που λέει ότι αυξάνει, με βάση το επιχείρημα του δημογραφικού ότι δε γεννά ο κόσμος και ούτω καθεξής.

Έχει σαν στόχο να πάει τη σύνταξη στα 74, κάτι που το Κίνημα θα το σταματήσει μέσα από την ανάπτυξη του, μέσα από τη διεκδίκηση αυτών των δικαιωμάτων που ήδη κατατίθενται στην κυβέρνηση και σε όλους τους φορείς μέσα από τις αγωνιστικές κινητοποιήσεις. Ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Διοικητά, οι διαδοχικές και οι διεθνείς συντάξεις δυσκολεύουν τη διεκπεραίωση των εκκρεμοτήτων απονομής συντάξεων. Συγκεκριμένα, από το πλήθος των 42.000 εκκρεμών αιτήσεων για κύρια σύνταξη, οι ληξιπρόθεσμες αιτήσεις, δηλαδή, όσες εκκρεμούν για πάνω από 90 ημέρες, ανήλθαν σε 24.741 στο τέλος του 2ου 3μήνου του 2024, με εκτιμώμενη δαπάνη 45,2 εκατ. ευρώ.

Διαδοχικές και διεθνείς συντάξεις αποτελούν το δύσκολο πυρήνα των εκκρεμών συντάξεων, οι οποίες κατά τα άλλα έχουν μειωθεί όσον αφορά στις εύκολες απονομές συντάξεων. Σύμφωνα με νομικούς που ασχολούνται με την έκδοση συντάξεων, διαδοχική σύνταξη ΙΚΑ-ΝΑΤ, μπορεί να κάνει και 18 μήνες να εκδοθεί. Ενώ δύσκολες περιπτώσεις απονομής διαδοχικών συντάξεων, δηλαδή από διαφορετικά ασφαλιστικά Ταμεία, απαιτούν ακόμα και 4 χρόνια.

Η έκδοση των διεθνών συντάξεων επιχειρείται να επιταχυνθεί με την ενεργοποίηση του λογισμικού, που αφορά στο αναλογιστικό ισοδύναμο. Δηλαδή, το εργαλείο που απαιτείται, προκειμένου να γίνει μεταφορά συνταξιοδοτικών δικαιωμάτων, που έχουν οι υπάλληλοι της Ευρωπαϊκής Ένωσης, των ευρωπαϊκών οργανισμών και των συντονισμένων διεθνών οργανισμών, οι οποίοι, πριν από την ανάληψη υπηρεσίας στους ως άνω οργανισμούς, είχαν υπαχθεί στην υποχρεωτική ασφάλιση του εσωτερικού συνταξιοδοτικού συστήματος λόγω άσκησης μισθωτής ή μη μισθωτής δραστηριότητας.

Ακόμα πιο έντονο είναι το πρόβλημα για εργαζόμενους, για μεγάλα χρονικά διαστήματα σε μη ευρωπαϊκές χώρες, όπως π.χ. στις Ηνωμένες Πολιτείες, τον Καναδά, τη Νότια Αφρική. Περιπτώσεις στις οποίες, προκειμένου να διαπιστωθούν τα χρονικά διαστήματα εργασίας σε αυτές τις χώρες, αλλά και το νομοθετικό πλαίσιο που ίσχυε εκείνες τις περιόδους στην εκάστοτε χώρα, στοιχεία απαραίτητα για τον υπολογισμό της αναλογίας της σύνταξης, η οποία απονέμεται από τον e-ΕΦΚΑ, ανταλλάσσεται αλληλογραφία μεταξύ των οικείων αρμόδιων φορέων - ελληνικών και αλλοδαπών. Αλληλογραφία, η οποία διαρκεί για μεγάλο χρονικό διάστημα. Σε κάποιες περιπτώσεις δε και πάνω από 3 χρόνια.

Όπως κατά καιρούς είχε επισημάνει η διοίκηση του e-ΕΦΚΑ, πρόκειται για δύσκολες συνταξιοδοτικές υποθέσεις, όχι μόνο λόγω των εγγενών προβλημάτων του ελληνικού φορέα, αλλά και γιατί εμπλέκονται και οι φορείς κοινωνικής ασφάλισης του εξωτερικού. Πλέον, σύμφωνα με τα λεγόμενα της Υπηρεσίας, αυτές οι περιπτώσεις θα ενταχθούν στη διαδικασία με το νέο λογισμικό μεταφοράς αναλογιστικού ισοδύναμου από το εσωτερικό συνταξιοδοτικό σύστημα προς το εξωτερικό συνταξιοδοτικό σύστημα και οι οποίες περιπτώσεις έχουν υποβληθεί από 13-5-2016, νόμος Κατρούγκαλου και μετά.

Θα μπορούσατε στο σημείο αυτό, παρακαλώ, να μας ενημερώσετε σε ποιο επίπεδο βρίσκεται το αναλογιστικό ισοδύναμο, καθώς και η πρακτική εφαρμογή του; Όπως, επίσης, και ποια είναι η προοπτική για την εξομάλυνση της διαδικασίας απονομής αυτού του είδους συντάξεων - σπάνιου μεν, αλλά υπαρκτού; Οι πολίτες αυτής της κατηγορίας ταλαιπωρούνται, για χρόνια, σε αναμονές και σε κλίμα αβεβαιότητας και ανασφάλειας.

Από το πλήθος των 42.000 εκκρεμών αιτήσεων για κύρια σύνταξη, οι ληξιπρόθεσμες εκκρεμείς πάνω από 90 ημέρες ανήλθαν σε 24.741 αιτήσεις, στο τέλος του 2ου 3μήνου του 2024, με εκτιμώμενη δαπάνη 45,2 εκατομμύρια ευρώ, καταγράφοντας μείωση κατά 16.879 αιτήσεις, σε σχέση με τον Ιούνιο του 2023. Θα μπορούσατε, παρακαλώ, να ενημερώσετε το Σώμα για τον αριθμό των εκκρεμών αιτήσεων συνταξιοδότησης, ανά είδος σύνταξης, καθώς και τις προοπτικές απομείωσης του; Επίσης, ποιος είναι ο επιθυμητός σκοπός για το χρόνο, ο οποίος απαιτείται για την εκκαθάριση των εκκρεμοτήτων;

Στον κλάδο της επικουρικής σύνταξης, ο συνολικός αριθμός εκκρεμών αιτήσεων συνταξιοδότησης ανέρχεται σε 92.864 αιτήσεις και εκτιμώμενη δαπάνη 166,4 εκατομμύρια ευρώ, μειωμένος, σε σχέση με την αντίστοιχη περίοδο του προηγούμενου έτους, κατά 11.000 αιτήσεις. Από αυτές, οι ληξιπρόθεσμες άγγιξαν τις 74.755, μειωμένες μεν κατά 8.880 αιτήσεις σε ετήσια βάση, με αντίστοιχη μείωση της εκτιμώμενης δαπάνης κατά 15,9 εκατομμύρια ευρώ.

Αξίζει, ωστόσο, να σημειωθεί ότι σε σχέση με το προηγούμενο 3μηνο, οι ληξιπρόθεσμες αιτήσεις επικουρικής ασφάλισης αυξήθηκαν κατά 1.218, ενώ η σχετική δαπάνη εκτιμάται αυξημένη κατά 2,2 εκατομμύρια ευρώ. Θα μπορούσατε, παρακαλώ, να ενημερώσετε το Σώμα για τις προοπτικές εξομάλυνσης στην απονομή συντάξεων και στον κλάδο επικουρικής σύνταξης;

Τέλος, οι γιατροί. Το 1988, όταν διορίστηκα, οι υγειονομικοί του ΕΣΥ ήταν υποχρεωμένοι να πληρώνουν και εισφορές για το δημόσιο και εισφορές για το ΤΣΑΥ (Ταμείο Συντάξεων και Αυτασφάλισης Υγειονομικών)*.* Δε θα μείνω στο ότι κόπηκαν οι συντάξεις κατά το ήμισυ. Όμως, ακόμα βλέπω ότι, σε αυτές τις διπλές συντάξεις, πληρώνουμε το 6%. Δηλαδή, γίνονται κρατήσεις 6% υπέρ υγειονομικής περίθαλψης και στο ΤΣΑΥ και στο δημόσιο. Και μιλάμε μόνο για ένα άτομο. Δηλαδή, αυτοί που παίρνουν μια σύνταξη πληρώνουν το 6% και αυτοί που έχουν διπλή σύνταξη - που τις πλήρωσαν - πληρώνουν 12%.

Ευχαριστώ.

### Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Παπακώστα - Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία - Νεφέλη, Καζάνη Αικατερίνη, Μουλκιώτης Γεώργιος, Τσίμαρης Ιωάννης, Γαβρήλος Γεώργιος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Ρακοβαλής Αθανάσιος, Μπιμπίλας Σπυρίδων, Ζερβέας Αλέξανδρος και Πούλου Παναγιού (Γιώτα).

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Και εμείς σας ευχαριστούμε, κυρία Αθανασίου.

Τον λόγο έχει η κυρία Φωτίου. Ορίστε.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Η σημερινή συζήτηση, κύριε Πρόεδρε, είναι πολύ σημαντική και ευχαριστούμε και εσάς και τον κύριο Διοικητή που ήρθε.

Ξέρετε πολύ καλά ότι αυτή η συζήτηση θα ήταν ακόμη πιο ουσιαστική, αν είχαμε την εισήγηση του Διοικητή, το πρωί. Έστω το πρωί, που την ψάχνω από το πρωί.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Πάντως, κυρία Φωτίου, δεν είναι εισήγηση αυτή, σήμερα. Είναι μια παρουσίαση.

**ΘΕΑΝΩ ΦΩΤΙΟΥ:** Μην παίζουμε με τις λέξεις.

Ερχόμαστε εδώ, σε ανθρώπους οι οποίοι προΐστανται πολύ μεγάλων Οργανισμών και τα θέματά τους αφορούν σε εκατομμύρια ανθρώπους, όπως ξέρετε. Τεράστιο θέμα. Δεν θέλετε να κάνουμε ολοκληρωμένη συζήτηση; Και δεν λέω για εσάς.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Πάντως, είμαι σίγουρος ότι τα ξέρετε τα θέματα καλά.

**ΘΕΑΝΩ ΦΩΤΙΟΥ:** Ξέρουμε τα θέματα, αλλά εδώ μπορεί να αδικήσω ή να έχουμε αδικήσει, εδώ, τον Διοικητή όλοι οι άλλοι συνάδελφοι με αυτά που λένε, γιατί ακριβώς δεν είχαμε την εισήγησή του.

Εγώ, λοιπόν, θα κάνω παρατηρήσεις σε 6 σημεία, σε 6 πεδία.

Καταρχήν, να ρωτήσω. Τι σημαίνει μέσος χρόνος έκδοσης σύνταξης; Από την ημέρα που βγαίνει στη σύνταξη ο ασφαλισμένος ή από τη στιγμή που ολοκληρώνεται η καταγραφή των ενσήμων του; Γιατί θέλω να το ξέρω αυτό. Καταλαβαίνετε ότι είναι άλλο το ένα και άλλο το άλλο.

Δεύτερον. Θέλω να ξέρω, επίσης, επειδή όλοι γνωρίζουμε, εδώ, σε αυτή την αίθουσα, ότι δεν πρόκειται να βγουν οι συντάξεις, παρά τις ιαχές που έχουμε ακούσει από όλους τους υπουργούς που έχουν περάσει από το Υπουργείο Εργασίας και ειδικά τους υπευθύνους για την ασφάλιση, από την πρώτη στιγμή του 2019 και του 2020, ότι «τελείωσαν οι σακούλες που έχουμε απρωτοκόλλητες. Τα τελειώσαμε όλα. Τώρα άρχισαν οι συντάξεις να απονέμονται». Τι μας είπε ο κ. Βρούτσης; Τι μας λέτε εσείς, σήμερα;

Μάλλον, αν τα πάρω όλα όσα έχουν ελεγχθεί μέχρι σήμερα, θα δείτε ότι υπάρχουν μεγάλες αντιφάσεις. Κάποιοι μας κοροϊδεύουν, συνεχώς, εδώ μέσα. Και γιατί μας κοροϊδεύουν; Γιατί δεν πρόκειται να βγουν οι συντάξεις γρήγορα, όσο δεν υπάρχει ψηφιοποιημένο εργασιακό ιστορικό του κάθε ασφαλισμένου. Αυτό το ξέρουν και τα παιδιά του δημοτικού πλέον.

Δηλαδή, κύριε Διοικητά, όσο και ό,τι και αν μου πείτε, αυτήν τη στιγμή, εγώ ερωτώ. Βάλατε μπροστά τους τελευταίους υποψήφιους συνταξιούχους, που θα βγουν στα επόμενα 5 χρόνια, να τούς ψηφιοποιήσετε τον εργασιακό βίο; Άμα τον έχετε ψηφιοποιήσει, τότε, πράγματι, πατάς ένα «κουμπί» και βγαίνει η σύνταξη. Όλα τα άλλα έπονται.

Όταν εμείς, κάθε ημέρα - όπως σας είπαν κι άλλοι συνάδελφοι - τα θέματα με τα οποία ασχολούμαστε είναι όλες οι ιστορίες του ΕΣΥ και όλες οι ιστορίες του ΕΦΚΑ. Κάθε ημέρα, ένας απελπισμένος άνθρωπος έρχεται και λέει «βγάλτε μου τη σύνταξη, κάντε κάτι. Μπορείτε; Έχετε κανένα μέσον;». Λοιπόν, τόσα απλά είναι τα πράγματα.

Τώρα, λοιπόν, κύριε Βαρβέρη. Η προσωρινή σύνταξη δεν βγαίνει από την πρώτη ημέρα, όπως είχε εξαγγελθεί. Να μου πείτε πόσες βγάζετε, από την πρώτη ημέρα.

Λάθη στις συντάξεις, τα οποία οφείλονται κυρίως σε ελλιπή στοιχεία ως προς τους χρόνους ασφάλισης, έχουμε άπειρα. Τα ποσά βγαίνουν μικρότερα, σε πάρα πολλές αποφάσεις και οι υπηρεσίες τα υπολογίζουν εκ νέου. Γι’ αυτό, χρειαζόμαστε κόσμο. Διότι αυτοί τα κάνουν με το χεράκι τους - με το χεράκι τους τα κάνουν - όταν βρεθούν τα χρόνια που επικαλούνται οι ασφαλισμένοι.

Λέω εγώ, λοιπόν, ότι είναι λάθος τα χρόνια που μού έχετε. Αρχίζουν, λοιπόν, οι υπολογισμοί. Η αναθεώρηση των αποφάσεων γίνεται μετά από ενστάσεις, κάτι που σημαίνει διπλή δουλειά για μια σύνταξη και σπατάλη εκατοντάδων ωρών εργασίας για μία ή δύο συντάξεις που εκδίδει ο ΕΦΚΑ.

Έχω εδώ, μπροστά μου, την αίτηση απονομής σύνταξης γήρατος του ΟΓΑ. Τα στοιχεία του ανθρώπου να τα σβήσω, για να μη φανούν. Έρχεται, από τη διεύθυνση του Βορείου Τομέα Αθήνας με έδρα Χαλάνδρι, στον ΕΦΚΑ και λέει ό,τι αφορά στον τάδε ασφαλισμένο, σας στέλνω τον φάκελο του αναφερόμενου στο θέμα ασφαλισμένου με τον υπ’ αριθμό τάδε πρωτοκόλλου στις 30/3/2023.

Πόσο έχουμε σήμερα;

Αυτός είναι ακόμη εκεί και μιλάμε από τις 30.3.2023 όλο αυτό.

Έχω όμως όλα τα στοιχεία του «αφορά στον ασφαλισμένο τάδε με ΑΜΑ….», γιατί εάν χρειάζεται ένας - ένας από αυτούς να πηγαίνει στον κ.. Βαρβέρη να του βγάλει τη σύνταξη, σωθήκαμε.

Ξεχασμένοι επανυπολογισμοί σε δεκάδες χιλιάδες επικουρικές συντάξεις για συνταξιούχους που πλήρωσαν εισφορές υψηλότερες από το 6% και δικαιούνται προσαύξηση 0, 075% για τα έτη που τις κατέβαλλαν.

Εγώ έχω αυτές τις ιστορίες και μπορώ να σας λέω για μία - μία από αυτές.

Καθυστέρηση στην έκδοση σύνταξης για οφειλέτες. Τα στοιχεία όλα αυτά τα έχω εδώ και θα σας τα δώσω (ΑΦΜ, ΑΜΚΑ, ΑΜΑ) τα πάντα και ελπίζω ότι μετά θα βγάλουμε ότι «αν την πάρει τη σύνταξή σου προσωπικά ο Διοικητής, μπορεί και να σου βγει». Θα σας δώσω εγώ τα εύσημα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e- ΕΦΚΑ)**: Εάν δεν είναι έτσι όμως θα επαναλάβουμε τη συνεδρίαση;

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Βεβαίως.

**ΘΕΑΝΩ ΦΩΤΙΟΥ**: Σχετικά με τα σημαντικά προβλήματα στην ανανέωση της ασφαλιστικής ικανότητας μας είπατε ότι όλα είναι εντάξει και ότι τους δίνουν αμέσως την ασφαλιστική ικανότητα πάλι για όσους έχουν πληρώσει τις εισφορές τους.

Δεν ισχύει αυτό. Το σύστημα του ΕΦΚΑ τους έβγαζε ότι χρωστούν. Στις καθυστερήσεις περιλαμβάνεται και η πληρωμή επιδομάτων ασθένειας μετά από πολλούς μήνες.

Τρίτον, παρακράτηση ολόκληρης της σύνταξης για απασχολούμενους συνταξιούχους. Εδώ πια έχουμε το γνωστό φαινόμενο, όλοι σας το ξέρετε. Εμείς δεν είχαμε την άποψη ότι πρέπει να εργάζονται οι συνταξιούχοι για να το ξεκαθαρίσουμε, αλλά εσείς τους βάλατε να εργάζονται και από κει και ύστερα συνεχίζεται η παρακράτηση του συνόλου της σύνταξης απασχολούμενων συνταξιούχων, γιατί φέρετε να μην την είχαν δηλώσει ή την είχαν δηλώσει εκπρόθεσμα - την καινούργια εργασία εννοώ ή την απασχόληση την αμοιβή μέσω εταιρειών - όπως ορίζεται στο άρθρο 114 κ.λπ.. Τους επιβλήθηκε πέρα από την παρακράτηση των εισφορών που δεν είχαν καταβληθεί και η προβλεπόμενη ποινή των 12 συντάξεων.

Είχαμε ως «ΝΕΑ ΑΡΙΣΤΕΡΑ» κάνει ερώτηση στις 16.9.2024, γιατί αφορούσε σε 2.000 απασχολούμενους συνταξιούχους και στις 9.1.2025 μας απάντησε το Υπουργείο ότι το ποσό της οφειλής μπορεί να αποπληρωθεί - για προσέξτε - με παρακράτηση ως 1/4 από την κύρια σύνταξη και έως του ποσού του άρθρου 46 κ.λπ. από την επικουρική, όμως εμείς συνεχίζουμε να γινόμαστε δέκτες καταγγελιών ότι παρακρατείται η σύνταξη και αυτό είναι ψέμα και θέλω να μάθω στην πραγματικότητα πόσους αφορά από αυτούς που κάθε μέρα έρχονται και μου λένε «δεν έκανες ακόμη τίποτα».

Τέταρτον, οι εργολαβικοί εργαζόμενοι είναι ένα θέμα που δεν θίξατε, αγαπητοί συνάδελφοι, γιατί εδώ έχουμε και εργολαβικούς εργαζόμενους στον e-ΕΦΚΑ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Για αυτό σας είπα, κυρία Φωτίου, ότι είσαστε διαβασμένη περισσότερο παρότι δεν λάβατε την εισήγηση.

**ΘΕΑΝΩ ΦΩΤΙΟΥ**: Τι να κάνω;

Οι εργολαβικοί εργαζόμενοι, λοιπόν, που εργάζονταν στον ΕΦΚΑ στη φύλαξη, ακόμα δεν έχουν πληρωθεί από την «Κολοσσός». Είχα έρθει τότε μαζί με 37 από τους εργολαβικούς εργαζόμενους σε εσάς. Φέρατε όλο το επιτελείο σας, μας είπατε ότι θα τους προσέξετε, κάτι θα κάνετε, θα δούμε, παρόλο που αυτοί είναι σήμερα άνεργοι. Έκανα και ερώτηση στον κύριο Τσακλόγλου, ήρθε στην επίκαιρη ερώτηση ο κ. Τσακλόγλου και δεσμεύτηκε ότι οι άνθρωποι αυτοί δεν θα μείνουν χωρίς δουλειά, αλλά θα τους προταθεί εργασία από το νέο διάδοχο εργολαβικό σχήμα, γιατί η «Κολοσσός» μάς εγκατέλειψε, αφού της κάνατε Σύμβαση δύο φορές, κύριε Διοικητά, ενώ ξέρατε ότι ήταν αφερέγγυα, ενώ ξέρατε ότι ήταν κακοπληρωτής του ΕΦΚΑ.

Αυτή τη στιγμή πού βρίσκονται οι 37 εργαζόμενοι ξέρετε, μετά από τις διαβεβαιώσεις που πήραν;

Στην ανεργία κανονικά. Όχι δεν έχουν προσληφθεί στο νέο διάδοχο σχήμα των εργολαβικών, αλλά σε 9 ημέρες με δικά τους έξοδα στις 15 Μαΐου, έχουν δικαστήριο στο Πρωτοδικείο Πειραιά για να λάβουν τους μισθούς τους.

Δεν μου λέτε, κύριε Διοικητά, θα τους υποστηρίξετε ή θα πάτε εναντίον τους σε αυτό το δικαστήριο στον Πειραιά; Ποια είναι η θέση σας;

Πέμπτο, οι υποστελεχωμένες υπηρεσίες του ΕΦΚΑ, τα είπαν όλοι οι συνάδελφοι και δεν θα επανέλθω, γιατί έχει σημασία να γίνεται αυτή η ιστορία, αφού ξέρουμε ότι από τα χεράκια τους περνάνε όλα αυτά. Μας είπατε για τις σακούλες αυτών των αιτήσεων που δεν είχαν πρωτοκολληθεί. Έχετε πάει προφανώς σαν Διοικητής σε όλα τα γραφεία σας και έχετε δει τις στοίβες που έχουν οι δύο με τρεις υπάλληλοι που υπάρχουν εκεί μέσα, αν υπάρχουν, γιατί πολλές φορές είναι και ένας γιατί έχουν φύγει κάποιοι από την απελπισία τους.

Τις έχετε δει, γιατί εγώ έχω πάει. Πώς θα γίνει, λοιπόν, αυτό το θέμα χωρίς ανθρώπους; Θα τα κάνετε με το ηλεκτρονικό σύστημα. Και βέβαια εδώ τι έγινε;

Γοητευτήκατε από το μοντέλο είσπραξης των τραπεζών και των funds των οφειλών από τα δάνεια ή οτιδήποτε;

O Διοικητής μπορεί να πει στην κυβέρνηση ανά πάσα στιγμή «δεν συμφωνώ με αυτό τον τρόπο είσπραξης από τα ΚΕΑΟ, έχω εισπράξει από τα ΚΕΑΟ μέχρι σήμερα αυτά» και λέει ο ίδιος Διοικητής ότι η είσπραξη πάει πολύ καλά από τα ΚΕΑΟ.

Τώρα, λοιπόν, θα έχουμε νέες ιστορίες.

Σας επισημαίνω κάτι που δεν σας είπε ο συνάδελφος κ. Κατσώτης. Εκείνος σας είπε για τις αυτοκτονίες και για όλη αυτή την κοινωνική δυστυχία που επιφέρει αυτή η ιστορία της είσπραξης.

Εγώ σας λέω τι έκανε η ΕΤΑ. Η ΕΤΑ ανέθεσε σε εταιρείες να δίνουν τα voucher στα παιδάκια και διέρρευσαν τα στοιχεία όλων των παιδιών. Το ξέρετε πολύ καλά. Πάτε τώρα να διαρρεύσουν και τέτοια στοιχεία και έχουν και πρόσβαση πλέον αυτές οι εταιρείες παντού.

Μιλάω για τα voucher στα παιδάκια από τους Βρεφονηπιακούς Σταθμούς.

Τώρα για τις συντάξεις χηρείας ο κύριος Μητσοτάκης υποσχέθηκε αύξηση, σιγά μην είδαμε.

Τώρα σχετικά με τα ακίνητα και τελειώνω. Τα ακίνητα του ΕΦΚΑ είναι πράγματι μεγάλο σκάνδαλο. Τα ακίνητα του ΕΦΚΑ δεν είναι μόνο ότι σκόρπισε ένα εκατομμύριο ευρώ σε αυτή την περιβόητη εταιρεία - που είπε ο κύριος Χρηστίδης πολύ αναλυτικά και συμφωνώ - και ακόμη ψάχνουμε να δούμε τι πλήρωσε, γιατί πλήρωσε και τι απέγιναν αυτά.

Τα ακίνητα του ΕΦΚΑ τα οποία έχουν βγει από τις εισφορές των εργαζομένων, σήμερα με τις τεράστιες στεγαστική κρίση θα μπορούσαν πραγματικά να γίνουν κοινωνικές κατοικίες ή οτιδήποτε οι οποίες να δίνονται δωρεάν ανάλογα με την ικανότητα του καθενός να πληρώσει. Ασφαλισμένοι ήταν αυτοί όλοι οι εργαζόμενοι και είναι σήμερα. Άρα, εγώ ενδιαφέρομαι πολύ για τα ακίνητα του ΕΦΚΑ, γιατί ακόμη και όλα τα κόμματα που όλη την ώρα λένε «τις δημόσιες περιουσίες να τις μετατρέψουμε σε ακίνητα για κοινωνικές κατοικίες».

Ορίστε. Ιδού, πεδίον δόξης λαμπρόν, λοιπόν.

Τι θα γίνει με τα ακίνητα του ΕΦΚΑ;

Ευχαριστώ, κύριε Πρόεδρε, και για την ανοχή σας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Ευχαριστούμε, κυρία Φωτίου.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ**: Ευχαριστώ πάρα πολύ που ήρθατε και πάλι μας είπατε πολλά χρήσιμα πράγματα και ανανεώνουμε έτσι αυτά που λέγαμε την προηγούμενη φορά.

Εγώ πάλι θα μιλήσω βιωματικά. Είμαι ένας άνθρωπος που δούλευα πάρα πολύ από νέος και με ρωτούσε η μητέρα μου, γιατί δουλεύεις τόσο πολύ;

Για να πάρω μεγάλη σύνταξη της έλεγα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ)):** Το λέγατε σαν νέος;

**ΣΠΥΡΙΔΩΝ ΜΠΙΜΠΙΛΑΣ:** Ναι, το έλεγα και το λέω και στους μαθητές μου στις σχολές, αλλά δεν το ακούνε. Σήμερα οι νέοι, νομίζουν ότι δεν θα πάρουν σύνταξη και μας λένε «έλα μωρέ τώρα, άσε με, που θα βάλω ένσημα, δεν θα πάρω σύνταξη». Θα το καταλάβουν άμα πάνε στην ηλικία μου.

Εγώ, λοιπόν, στα 58 έτη πήρα σύνταξη, γιατί είχα 40 χρόνια συνεχούς εργασίας.

Εκείνο που δεν έχω καταλάβει ακόμα είναι, γιατί δεν υπάρχει αναλογική σύνταξη για τους ανθρώπους που δεν έχουν πολλά ένσημα, όπως είχα εγώ;

Εγώ, λοιπόν, έβγαλα μια σύνταξη 2.700 και λόγω μνημονίων πήρα 1.210.

Άρα, το κράτος με έχει κλέψει, όπως και οι προηγούμενες κυβερνήσεις.

Αυτοί, όμως, που έχουν λίγα ένσημα και δεν το γνωρίζουν όλοι, ότι μπορούν να πάρουν σύνταξη από τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.), γιατί έχω το παράδειγμα της αδελφής μου, που λόγω του ότι ήταν καρκινοπαθής πήρε αναπηρική σύνταξη, της την έκοψαν μετά από 7 χρόνια, γιατί δεν πέθανε. Και τώρα που πήγε 67 ετών, έχουμε κάνει αίτηση εδώ 8 μήνες στον Ο.Π.Ε.Κ.Α. και παρότι πήγα να με δουν, γιατί είναι αυτό που λέει και η κυρία Φωτίου, πρέπει να πάει ο Βουλευτής, ας πούμε, μπας και έχει καλύτερη αντιμετώπιση. Εδώ δεν μιλάμε για ξένο, μιλάμε για συγγενή 1ου βαθμού. Εδώ και 8 μήνες, δεν έχουμε πάρει απάντηση, τι θα γίνει με αυτή τη μικρή σύνταξη. Όταν, όμως, το κράτος δίνει αυτά τα ψίχουλα των 250 ευρώ στους χαμηλοσυνταξιούχους, μεγαλώνει ακόμα την αδικία σε αυτούς που δούλευαν πάρα πολύ και πρόσφεραν στο κράτος και παίρνουν το 1/3 της σύνταξης που τους αναλογεί. Αυτό είναι το ένα σκέλος.

Το δεύτερο σκέλος της ερώτησης μου αφορά στο επάγγελμά μου. Εμείς οι καλλιτέχνες, όπως ξέρετε και σας τα είχα ξαναπεί την προηγούμενη φορά και θα τα ξαναλέω, γιατί έκανα και ερώτηση στην Ολομέλεια, έχουμε πάρα πολλή αδήλωτη εργασία. Δεν υπάρχουν συλλογικές συμβάσεις ακόμα, παρότι το Σωματείο Ηθοποιών επί δεκαετία προσπαθεί. Το κράτος δεν μας βοηθάει με το να επιβάλλει στους εργοδότες να κάνουν επιτέλους συλλογική σύμβαση. Σας ευχαριστώ, γιατί κάτι που είπα την προηγούμενη φορά το κάνατε, εν μέρει, στείλατε την επιθεώρηση εργασίας στις πρόβες, γιατί είναι αδήλωτες.

Τι γίνεται τώρα;

Πήγαν όλοι σε «προβάδικα», που δεν είναι τα θέατρα και κάνουν αδήλωτες πρόβες. Αυτό το πράγμα, δεν μπορεί να συνεχιστεί, διότι δεν μπορούν οι ηθοποιοί να ξεκινάνε μια δουλειά, να κάνουν πρόβες, να μη μπαίνουν ένσημα επί των προβών και αν κάποιος πάθει ατύχημα να μην μπορέσει να πάρει αποζημίωση.

Άρα, εδώ ο ΕΦΚΑ, πρέπει να μας βοηθήσει στην επιβολή των συλλογικών συμβάσεων, ώστε να μπορεί αυτό το ταλαιπωρημένο επάγγελμα να βάζει ένσημα. Χώρια ότι οι προηγούμενες κυβερνήσεις έκαναν το ωρομίσθιο και από εκεί που παίρναμε πλήρη ένσημα με τη δουλειά μας, τώρα παίρνουμε κάτι «ψιλά» ωρομίσθια και πρέπει να δουλεύεις έναν μήνα για να πάρεις 5 ένσημα. Όλο αυτό δημιουργεί μια πολύ χαώδη κατάσταση.

Εγώ θα σας επιστήσω την προσοχή, ώστε η επιθεώρηση εργασίας να συνεχίσει να πηγαίνει αυτεπάγγελτα και να μην περιμένει κάποιον τολμηρό ηθοποιό που θα πάει να καταγγείλει την αδήλωτη εργασία, γιατί όλοι φοβούνται. Ξέρετε ότι είμαστε σε ένα επάγγελμα που όλοι φοβούνται τα πάντα, όχι μόνο για το «Me Too», ακόμα και για το να εργαστούν. Είμαστε ένα επάγγελμα πολλαπλώς χτυπημένο από παντού.

Τώρα θα σας πάω σε ένα άλλο πρόβλημα. Εμείς είχαμε αυξημένο ασφάλιστρο, που ήταν σαν το βαρύ ένσημο. Έχουμε συγκεκριμένο παράδειγμα, ηθοποιό, που ήταν και Βουλευτής του ΣΥΡΙΖΑ, η Μάνια Παπαδημητρίου, που δεν της υπολογίστηκαν τα αυξημένα ασφάλιστρα και πήρε σύνταξη πολύ μικρή, σαν να έχει απλά ένσημα.

Η έλλειψη υπαλλήλων έχει φέρει και ένα άλλο ανορθόδοξο πρόβλημα, που πάλι σας το είχα πει. Θα ήθελα πολύ να συναντηθούμε μια φορά για να σας πω τα πολύ ειδικά προβλήματα.

Εγώ, λοιπόν, είμαι ένας άνθρωπος που δούλευα πολύ, πηγαίνω συνέχεια στο ΙΚΑ και λέω - εδώ 12 χρόνια παίρνω σύνταξη - έκαναν, βέβαια, λάθος και την ώρα που έγινα Βουλευτής μου έκοψαν τη σύνταξη από λάθος και προσπαθούν να μου την επαναφέρουν. Αυτό σημαίνει ότι οι υπάλληλοι ή είναι τόσο πολύ φορτωμένοι ή δεν ξέρουν καλά τους νόμους. Έκαναν λάθος και μου έκοψαν τη σύνταξη, δεν πειράζει που μου την έκοψαν, θα μου την επαναφέρουν κάποτε. Πηγαίνω, λοιπόν, τους λέω «πόσα χρήματα οφείλω ως εργαζόμενος συνταξιούχος, γιατί εγώ από τη ημέρα που βγήκα στη σύνταξη, δουλεύω υπερδιπλάσια από πριν, προσφέρω ένσημα στο κράτος και κάθε 300 ένσημα υποτίθεται ότι πρέπει να πάρω αναπροσαρμογή, δεν την πήρα ποτέ, παρά ότι κάνω νομότυπα τις αιτήσεις. Οι υπάλληλοί μου δείχνουν κάτι «βουνά» από αιτήσεις και μου λένε «αυτά, τα βουνά, που βλέπετε, πρέπει να τα φτιάξω εγώ και μέχρι να πάρω σύνταξη αποκλείεται να τα φτιάξω».

Άρα, ούτε να πάρω αναπροσαρμογή μπορώ, ούτε να επιστρέψω στο κράτος αυτά, που εγώ οφείλω ως εργαζόμενος συνταξιούχος και οι υπάλληλοι κοντεύουν να τρελαθούν.

Άρα, πρέπει να βρείτε υπαλλήλους, δεν ξέρω πως θα γίνει, να πληρώνονται και κανονικά, ώστε να κάνουν τη δουλειά τους, ώστε να μπορούν και οι συντάξεις να βγαίνουν και αυτοί που χρωστάνε στο κράτος να δίνουν αυτά που οφείλουν.

Ρώτησα, μάλιστα, αν πεθάνω εγώ, γιατί πρέπει να τα πληρώσει ο κληρονόμος μου;

Μου απάντησαν «ο κληρονόμος θα τα πληρώσει».

Και τι φταίει ο κληρονόμος που εγώ δουλεύω τόσο πολύ και μπορεί να μη του αφήσω χρήματα για να πάει να τα πληρώσει;

Όλα αυτά, λοιπόν, είναι μικροπροβλήματα που σωρευτικά δείχνουν μια χαώδη κατάσταση του ΕΦΚΑ, ακόμα και σήμερα, που προσπαθείτε, όντως, να τη βελτιώσετε.

Επίσης, μας κρατούσαν οι εργοδότες το 60% επί ΣΥΡΙΖΑ, το 30% επί Νέας Δημοκρατίας, τώρα έγινε καλύτερο και κρατάνε απ’ ό,τι βγάλεις, το 10% και το αποδίδουν στο κράτος. Αυτό είναι πάρα πολύ σωστό μέτρο, σε σχέση με αυτό που υπήρχε.

Το τελευταίο που θα σας πω είναι για τα κτίρια. Θέλω να σας ρωτήσω για το κτίριο της Οδού Πειραιώς, που επί δεκαετία χάσκει μισό τελειωμένο, πότε - πότε εμφανίζονται κάτι άνθρωποι, επειδή δίπλα μένουν ηθοποιοί και παρακολουθώ, πότε - πότε εμφανίζονται κάτι μηχανήματα κάνουμε καμιά δουλίτσα, περνάει ένας χρόνος ξαναεμφανίζεται κάποιος και αυτό το τεράστιο κτίριο μένει μετέωρο από τότε που έγινε σεισμός του 1999. Έχουν περάσει 20 χρόνια και αυτό έτσι παραμένει. Θα μου πείτε, σας παρακαλώ και ειδικά για το επάγγελμά μας που αντιμετωπίζει όλα αυτά και άλλα πολλά που θα σας τα πω κατ’ ιδίαν, θα ήθελα να δώσω μία περισσότερη βαρύτητα.

Συγγνώμη, που μιλάω για το δικό μου το επάγγελμα, αλλά εγώ κυρίως μπήκα στη Βουλή για να περισώσει ότι μπορώ από το δικό μου ταλαιπωρημένο επάγγελμα και ό,τι άλλο χρειαστεί, βέβαια. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Εμείς, σας ευχαριστούμε, κύριε Μπιμπίλα. Και πολύ καλά κάνετε για την υποστήριξη στο επάγγελμά σας.

Τον λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Διοικητά, σας ευχαριστούμε, καταρχάς, για την παρουσία σας στην Επιτροπή μας, η οποία ήταν πολύ αναλυτική και εμπεριστατωμένη.

Απ’ ό,τι κατάλαβα, πράγματι, έχει γίνει πολύ μεγάλη πρόοδος, τουλάχιστον, στον τομέα των συντάξεων, σύμφωνα με τα στοιχεία που μας παραθέσατε, ιδίως, για τις κύριες συντάξεις, εφόσον ευσταθούν τα στοιχεία που μας παραθέσατε και δεν τα αμφισβητώ, βεβαίως, ότι ευσταθούν και υπάρχει μία σαφής πρόοδος.

Απ’ ό,τι κατάλαβα, υπάρχει ένα θέμα με τις επικουρικές συντάξεις.

Επίσης, κάνατε και μία διαφοροποίηση μεταξύ του ιδιωτικού και του δημοσίου τομέα ως προς το να βγουν οι συντάξεις στον ιδιωτικό τομέα. Πείτε μας, αν μπορείτε, ποιοι είναι οι λόγοι αυτής της δυσκολίας του ιδιωτικού τομέα εν συγκρίσει με τον δημόσιο.

Βεβαίως, υπάρχουν και κάποιες περιπτώσεις με χαρακτηριστικές καθυστερήσεις. Σίγουρα είναι εξαίρεση στον κανόνα, αλλά πρέπει να τους δούμε και αυτές, βεβαίως.

Το σύστημα πολλές φορές παρουσιάζει σε περιόδους αυξημένου φόρτου τεχνικά προβλήματα, για αυτό έχουν γίνει κάποιες ενέργειες;

Επίσης, ως προς την εξυπηρέτηση των πολιτών. Πολλοί πολίτες, ιδίως μεγάλης ηλικίας είναι τεχνολογικά αναλφάβητοι και ζητούν βοήθεια μέσω τηλεφωνημάτων κ.λπ.. Και εκεί υπάρχουν αναφορές για προβλήματα ότι δεν μπορούν να πιάσουν γραμμή, δεν τους απαντάνε, κάποιοι άλλοι στέλνουν email, αλλά η χρονική περίοδος απαντήσεων είναι πολύ μεταγενέστερη από αυτή που επιθυμούν. Θα ήθελα να μου πείτε και σε αυτόν τον τομέα τι βήματα προόδου έχουν γίνει ή μη.

Τέλος, θα ήθελα να θέσω το θέμα των ευαίσθητων προσωπικών δεδομένων. Κατά πόσο είναι διασφαλισμένα τα προσωπικά δεδομένα των ασφαλισμένων από επιθέσεις «hacker» και νομίζω ότι τις τελευταίες ημέρες έχουμε, τουλάχιστον, δύο περιστατικά. Αν, κατά τη γνώμη σας, έχει διασφαλιστεί η ασφάλεια των προσωπικών δεδομένων των ασφαλισμένων και αν όχι, πρέπει να ληφθούν προς αυτή την κατεύθυνση;

Τέλος, μία ερώτηση ως, προς το προσωπικό. Αν πιστεύετε, ότι το υπάρχον προσωπικό επαρκεί για την εύρυθμη λειτουργία του Οργανισμού ή χρειάζονται επιπλέον προσλήψεις. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής):** Κύριε Ζερβέα, σας ευχαριστώ. Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ. Καλησπέρα, Χριστός Ανέστη.

Δεν είμαι μέλος της Επιτροπής, αλλά δεν μπορούσα να μην παραστώ κ. Διοικητά, γιατί έχω μια συν ενορίτισσα μου που κάθε Κυριακή, με ρωτά με αγωνία και ενδιαφέρον, τι θα γίνει με τις συντάξεις χηρείας;

Δεν μπορώ να αφήσω εκκρεμότητα, υπόκειται στη διαδικασία ότι παίρνει χρήματα, που βάσει του νόμου πρέπει κάποια στιγμή να επιστραφούν πίσω. Προσωπικά εμένα, δεν με ενδιαφέρει ποια είναι η θέση της Κυβέρνησης, στο συγκεκριμένο θέμα, γιατί απέναντί μου δεν έχω εκπρόσωπο της Κυβέρνησης. Νομίζω σας τιμά να είστε εκπρόσωπος του e- ΕΦΚΑ και διαχειριστής των οικονομιών, των ασφαλιστικών εισφορών των συνταξιούχων, των εργαζομένων που προσδοκούν οι συντάξεις τους να πιάνουν τόπο και να έχει χρηστή διαχείριση.

Άρα, θα σας ρωτήσω εγώ, ποια είναι η δική σας εισήγηση, μετά την απόφαση του ΣτΕ 2137/2024;

Αν αυτό δημιουργεί, κάποιες διαδικασίες, κάποιοι να μην τελικά, επιστρέψουν χρήματα λόγω της διαφοράς του 70% και 35%. Αν τα έχετε προγραμματίσει, τα έχετε υπολογίσει, αν έχετε κάνει μια μελέτη εσείς ως e-ΕΦΚΑ, ώστε να εισηγηθείτε στην Κυβέρνηση και προφανώς, όπως είσαι υποχρεωμένος να ενημερώσετε και εμάς.

Εμάς, μας ενδιαφέρει μιας και έχετε τη φήμη του «τεχνοκράτη γκαζετάκια», έτσι έχω αντιληφθεί και αυτό είναι πολύ θετικό, δεν το λέω ως αρνητικό.

Αν τελικά, η ικανοποίηση που μας δείξετε, ότι το έχετε, ότι φτάσαμε στο σημείο με ταχύτατο τρόπο να αποδίδουμε «κακοδαιμονίες, πολλές, παλαιές» πιο γρήγορα, τη σύνταξη. Αν αυτό το έχετε εσείς αξιολογήσει τεκμηριωμένα, τεχνικά, τεχνοκρατικά, αν η σχέση κόστους ψηφιοποίησης και απόδοσης, γιατί αυτό πρέπει να μετράμε σε μια σύγχρονη εποχή που σεβόμαστε τα χρήματα των ασφαλισμένων, το έχετε κοστολογήσει ή απλώς είστε ικανοποιημένος;

Επειδή, παλιά που ήταν «μπάχαλο» δίνονταν οι συντάξεις σε 10 χρόνια, τώρα με αυτές τις επενδύσεις που έχετε κάνει ως e-ΕΦΚΑ, τα έχετε μαζέψει έτσι, ώστε ο μέσος όρος να ξεπερνάει τη Γερμανία. Επειδή, προχθές γύρισα από τη Γερμανία, είμαστε μέλος μιας Επιτροπής Αντιπροσωπείας του Κινήματός μας, προσκεκλημένοι της Ομογένειας για την Εθνική εορτή. Αν τελικά, είστε σ αυτόν τον τομέα μπροστά από τους Γερμανούς, σας το αναγνωρίζω, γιατί ο μόνος τομέας από αυτό που εισπράξαμε εκεί, που η πατρίδα μας στον τρόπο ταχύτατης έκδοσης των ασφαλιστικών συντάξεων, προηγείται και της Γερμανίας κατά 15 ημέρες. Εγώ το δέχομαι, αλλά να ξέρετε ότι είναι η μοναδική πρωτιά που έχει η χώρα μας σε σχέση με την οργάνωση και τον σεβασμό των Γερμανών, απέναντι στους φορολογούμενους πολίτες και ασφαλισμένους πολίτες. Γιατί πραγματικά είναι πολύ σημαντικό που επενδύετε σε σεμινάρια εκπαίδευσης των νέων, κυρίως υπαλλήλων, να γίνουν ευγενείς απέναντι στα αιτήματα των ασφαλισμένων.

Εσείς πιστεύετε όταν αναθέτετε σε εισπρακτικές εταιρείες, ότι αυτό που εσείς δίνετε χρήματα για τους εργαζόμενους στον e-ΕΦΚΑ να είναι ευγενείς, το εξασφαλίζουν οι ασφαλιστικές εταιρείες, οι εισπρακτικές εταιρείες. Εχετε, δηλαδή, εσείς την ενημέρωση από ότι ακούτε, γιατί φαντάζομαι ενημερώνεστε τι γίνεται στην πατρίδα μας, ότι οι εισπρακτικές εταιρείες είναι ευγενείς, όταν ζητάνε τα λεφτά;

Δεύτερον, οι εισπρακτικές εταιρείες. Εγώ έχω δύο εταιρείες μικρές και κάθε μήνα καταθέτω Τ.Π.Δ. και πρέπει να καταβάλω τα χρήματα στη συγκεκριμένη ημερομηνία, μέχρι και 30 του μηνός, 31 αν είμαι τυχερός, γιατί έχω μια μέρα ακόμα για να μπορέσω να καταβάλω την εργοδοτική εισφορά, την καταθέτω ηλεκτρονικά. Τι παραπάνω θα σας φέρει εσάς, η εισπρακτική εταιρεία;

Δεν ξέρει ο εργοδότης, ότι πρέπει να καταβάλει στο τέλος του μήνα, την προηγούμενη εργοδοτική του εισφορά;

Δηλαδή, η εισπρακτική εταιρεία τι θα κάνει, θα παίρνει πιο άγρια τηλέφωνα ή πιο ευγενικά για να πείσει ένα επιχειρηματία που δεν έχει τη δυνατότητα να καταβάλλει;

Δηλαδή, θέλω να καταλάβω το σκεπτικό της επιλογής. Που επενδύει, αφού ξέρω ότι πρέπει να το καταθέσω, γιατί αν δεν το καταθέσω εκείνη τη στιγμή, καλύτερα να χρωστάω στην Εφορία παρά στο e-ΕΦΚΑ. Εσείς, γιατί πιστεύετε ότι με 1% κάθε φορά που μπορεί να φτάσει το πέναλτι, το μπόνους ή τιμωρία, γιατί η τιμωρία είναι στο 30%, αν δεν καταβάλω τις ασφαλιστικές εισφορές, ότι θα γίνει πιο ελκυστικό το σύστημα;

Εσείς προτείνετε, δηλαδή, να υπάρχει αυτό το χαράτσι, το εξοντωτικό, έτσι ώστε να γιγαντώνονται τα χρέη;

Αν το κατεβάζατε, θα γινόταν πιο ελκυστικό ή είτε πιστεύετε ότι θα είχατε λιγότερη εισπραξιμότητα;

Καταλαβαίνετε ότι η εισπραξιμότητα, δεν είναι πρόβλημα ότι κάποιος φοβάται μην του αυξηθούν με το πέναλτι και όλες αυτές τις ποινές ή περισσότερο το χρέος του, γιατί ακριβώς όσο αυξάνεται περισσότερο, τόσο γίνεται απλήρωτο και εσείς λέτε τώρα, ένας επαγγελματίας, είπα εγώ, 4 άτομα. Εσείς, που έχετε μεγάλες εταιρίες, που με δικές σας αποφάσεις «Καζίνο», ξέρετε ότι 100 εκατομμύρια ευρώ, 150 εκατομμύρια ευρώ, τεράστια ποσά, δεν καταβάλλαν τις εισφορές, εκεί τι θα τους πάρετε;

Θα θέλετε εσείς, να μας πείτε αν σκέφτεστε, μετά τις εισπρακτικές εταιρείες που βάλατε μέσα, που θα ζητάτε να παίρνουν τα λεφτά από ανθρώπους που δεν είχαν να τα δώσουν εγκαίρως.

Άρα, θα τα δώσουν μετά με 30% και 45%, για κάποιες άλλες ειδικές κατηγορίες, επιπρόσθετες προσαυξήσεις και θα πάτε εσείς μετά, να τους κατασχέσετε τα σπίτια;

Δηλαδή, αυτή είναι η αίσθηση;

Όταν έχεις μια μεγάλη εταιρεία και μερικές αποφάσεις συνεχώς τους δίνεται «αβάντα» να μην τα πληρώνουνε, να μην τα πληρώνουνε, να μην τα πληρώνουνε, θα βάλετε τις εισπρακτικές εταιρείες τί να πείτε;

Σε μένα που έχω δύο άτομα, δηλαδή και δεν μπόρεσα από αδυναμία λόγω των Κυβερνητικών επιλογών, να καταβάλω τις ασφαλιστικές εισφορές, θα έρθει να με τρομάξει εμένα, η ευγενική εισπρακτική;

Αυτή είναι η φιλοσοφία σας και το κοινωνικό πρόσωπο ως, Διοικητής που εισηγείστε στην Κυβέρνηση και ενημερώνεται εμάς;

Γιατί εκτός, αν έχετε ακαταδίωκτο;

Οπότε, αν είχατε ακαταδίωκτο και εσείς σαν Διοίκηση, όχι προσωπικά, τότε καταλαβαίνω ότι εκπροσωπείτε η Κυβέρνηση. Αλλά, αν δεν έχετε αυτό, πραγματικά θα ’θελα να ακούσω τι πιστεύετε παραπάνω, ότι θα πάρετε από τις ευγενικές εισπρακτικές εταιρείες;

Για τις προσαυξήσεις το είπαμε.

Για την αγωνία της γειτόνισσάς μου, θέλω να ξέρω για ποιο λόγο εσείς, δεν ενεργοποιείται το νόμο, τώρα έχετε μια απόφαση, ενεργοποιείται το νόμο. Μπορεί να υπάρχουν κάποια νομικά θέματα, αλλά πέστε μας ποια είναι η εισήγησή σας;

Αυτά, προτείνετε να μην εισπραχθούν, να μην επιστραφούν, δηλαδή, από αυτούς που είναι υπόχρεοι και αν δεν εισπραχθούν, υπολογίζεται το κόστος ότι θα προσφύγουν δημόσιοι υπάλληλοι ή άλλοι που τα κατέβαλαν και υπέφεραν όλη αυτή την περίοδο από το 2020 και μετά, δηλαδή, εδώ και πέντε χρόνια;

Σκέφτεστε ότι θα υπάρξουν αγωγές εναντίον, γιατί κάποιοι ωφελούνται και κάποιοι δεν ωφελούνται;

Γιατί αυτοί που ωφελήθηκαν, ωφελήθηκαν επειδή, εσείς δεν βρήκατε τον τρόπο σαν Υπηρεσία να εφαρμόσετε το νόμο, γιατί ανεξάρτητα πότε βγήκε η απόφαση του Επικρατείας, εσείς δεν κάνετε τίποτα ως Διοικητής, εκτός αν κάνετε κάτι και δεν το ξέρω εγώ.

Οπότε θα ζητήσω και συγνώμη, αν κάπου έχετε κάνει κάτι, για να τα εισπράξετε αυτά, έχετε κάνει μια εισήγηση δημόσια, γιατί οφείλετε να είναι δημόσια, δεν εκπροσωπείτε την Κυβέρνηση. Έτσι, ώστε και εμείς να ξέρουμε πραγματικά, πώς να κρίνουμε το έργο σας που εσείς το κρίνετε αυτοαξιολογώντας, δεν διαφωνώ ότι είναι πολύ ικανοποιητικό. Είναι όμως έτσι;

Θέλουμε να μας απαντήσετε να παίρνουμε θέση μετά και εγώ, αν και δεν είμαι διάσημος, ελπίζω και για μένα να ανοικτό το γραφείο σας. Έτσι, το λέω επειδή το είπατε στο συνάδελφο και σας περιμένω, το ζητώ κι εγώ δημόσια, μήπως πάρει κι από εσάς αντίστοιχη πρόσκληση, γιατί υπάρχουν και πράγματα που θέλω να τα γνωρίζω ως εργοδότης. Ως εργοδότης, κανένας δεν θέλει να μην πληρώνει την ασφαλιστική εισφορά, αλλά κυρίως κανείς δεν θέλει να φάει 25%, 30%, τόσο ακριβό, γιατί μετά θα χάσω και το σπίτι μου, ενώ ο μεγαλοεπιχειρηματίας ο «Καζινάς», δεν χάνει τίποτα.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής):** Ευχαριστούμε πολύ.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Και πριν από δύο χρόνια για τα ιδία πράγματα μου μιλάγατε.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής):** Πριν σας δώσω τον λόγο, που είμαι σίγουρος, ότι θα δώσετε επαρκείς απαντήσεις, γιατί είναι πάρα πολλά τα ερωτήματα, σήμερα και δεσμευτήκατε βέβαια, για την επάνοδο σας στην Επιτροπή.

Να πω, ότι σε προσωπικό επίπεδο βέβαια, ότι γνωρίζω επειδή παρακολουθώ την πορεία σας και ως, Πρόεδρος, ότι έχετε επισκεφτεί πάρα πολλά παραρτήματα τουe-ΕΦΚΑ, ανά την Επικράτεια και έχετε ιδία άποψη τι ακριβώς συμβαίνει. Ο λόγος σε εσάς, κύριε Διοικητά.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e- ΕΦΚΑ):** Σας ευχαριστώ, κύριε Πρόεδρε, θα ομαδοποιήσω κάπως, κάποιες ερωτήσεις, άλλωστε νομίζω ότι οι περισσότεροι από εσάς έχουν κάνει τρεις σταθερές ερωτήσεις και μετά κάνανε κάποιες περιφερειακές.

Άρα, ξεκινάω μπροστά μου με το χαρτί που ξεκίνησε ο κ. Χρηστίδης, με την ερώτηση για το ΚΕΑΟ. Ξεκινάω, λοιπόν, ίσως με την κοινή συνισταμένη όλων.

Να σας πω κάτι και θα σας μιλήσω πάρα πολύ ειλικρινά, σαν να μιλάω σε συνεργάτες μου. Εδώ λίγο «στρουθοκαμηλίζουμε» και πρέπει να είμαστε ειλικρινείς. Αντιλαμβάνομαι, ότι είναι πολιτική, αντιλαμβάνομαι ότι από είμαστε από αντίθετες παρατάξεις και προσωπικά εγώ εδώ, εκπροσωπώ τον ΕΦΚΑ. Να το πω μία φορά, γιατί άκουσα πολλές φορές ότι είμαι εκπρόσωπος της Κυβέρνησης, εκπρόσωπο τον ΕΦΚΑ, το μεγαλύτερο Ασφαλιστικό Οργανισμό της χώρας. Αλλά, θα κάνω τα πάντα, ότι περνάει από τις δυνάμεις μου και με τι δυνατότητες έχω, να κάνω το καλύτερο για τον Ασφαλιστικό Οργανισμό τον οποίο υπηρετώ. Κάνατε λοιπόν, όλη την ίδια ερώτηση, ΚΕΑΟ οι εισπρακτικές εταιρείες που θα κάνουν τις εισπράξεις, αυτό δεν με ρωτήσατε;

Α. Οι όποιοι συνεργάτες μπούνε, το μπούνε είναι λάθος λέξη, συνεργαστούν με το ΚΕΑΟ, δεν έχουν καμία δουλειά με τις εισπράξεις. Απολύτως καμία. Το είπε η Υπουργός, το λέω και εγώ, δεν έχουν καμία δουλειά με τις εισπράξεις. Δεν μπορούν να κάνουν εισπράξεις από τον Κώδικα Δημοσίων Εσόδων, το ξέρετε πολύ καλά.

Επίσης, δεν μπορούν να πάρουν αναγκαστικά μέτρα και αυτό το έχουμε πει και το ξαναλέμε, άλλη μια φορά.

Πάμε τώρα, γιατί είπα στην αρχή και μου επιτρέπετε, το λέω με πολύ καλή πρόθεση και σας κοιτάω όλους με πολύ σεβασμό και σεβασμό ως, προς την ιδιότητα σας και τη θέση σας, «στρουθοκαμηλίζουμε» σας είπα. Γιατί «στρουθοκαμηλίζουμε»;

Γιατί, το ΚΕΑΟ, έχει όλοι σας το είπατε, οφειλές εγώ τις στρογγυλοποιώ κιόλας προς τα πάνω 50 δις. Το είπαμε όλοι;

Το είπαμε, το λέω και εγώ, ότι τις ανέβασα κιόλας, πολύ ήσασταν πολύ ακριβής 49,3 - 6 - 7 και λοιπά, εγώ λέω 50 λοιπόν. Κανένας δεν είπε όμως, ρε παιδιά τι θα κάνουμε για να αυξήσουμε αυτό το νούμερο; Κανείς δεν το είπε. Όχι, κανείς δεν το είπε. Να σας πω κάτι, έχει μια δυναμική το ΚΕΑΟ, έχει φτάσει τα 2 δις. και ο πρώτος που το επιβραβεύει το ΚΕΑΟ, όπου σταθεί και όπου βρεθεί είμαι εγώ και το λέω πολλές φορές. Κάποιος από εσάς το είπε κιόλας, αφού επιβραβεύεις το ΚΕΑΟ, γιατί δεν διαφωνείς με τις εταιρείες;

Η απάντηση είναι πολύ ξεκάθαρη. Γιατί, αν μπορέσουμε αυτό το 2 που εισπράττει το ΚΕΑΟ να το κάνει πιο αποτελεσματικά, πιο επιστημονικά, πιο συστηματικά, να καθαρίσει το αρχείο του, να πάρει παλιές οφειλές και να μεγαλώσει αυτό το ποσό, αυτό πολύ απλά θα είναι δικαιοσύνη στους ασφαλισμένους. Δεν μπορεί να πληρώνει η κυρία Φωτίου και να μην πληρώνει ο Χ, γιατί αυτό δεν είναι δικαιοσύνη. Διαφάνεια και φυσικά επιστροφή, επιστροφή μέρους αυτών των χρημάτων στην κοινωνία, με κάποιο τρόπο. Δεν θα τον ορίσω εγώ αυτόν τον τρόπο, δεν είμαι εγώ η κυβέρνηση.

Άρα, λοιπόν, δεν αντιλαμβάνομαι για ποιο λόγο εκτός από τον πολιτικό είμαστε τόσο αντίθετοι σε κάποιες αλλαγές τη στιγμή που θα υπάρχουν δικλείδες ασφαλείας για να μη γίνει κάτι άσχημο και κάτι μη αποδεκτό. Και γιατί όλοι οι άλλοι, έχουν το προνόμιο της ευαισθησίας και πιστεύεται ότι εμείς όταν είμαστε εκεί που καθόμαστε δεν έχουμε την αντίστοιχη ευαισθησία με όλους τους υπόλοιπους. Αυτή λοιπόν, είναι η απάντησή μου στην πρώτη ερώτηση, που έχει να κάνει με το ΚΕΑΟ.

Με ρωτήσατε όλοι για την εταιρεία ακινήτων. Η εταιρεία ακινήτων, είναι μια Ανώνυμη Εταιρεία (ΑΕ), με μοναδικό μέτοχο τον ΕΦΚΑ. Ο σκοπός της εταιρείας, είναι η ευκολότερη διαχείριση των ακινήτων που είναι στην ιδιοκτησία του οργανισμού.

Κύριε Κατσιώτη, είπατε προηγουμένως ή μπορεί να μην το είπε ο κ. Κατσώτης, ότι για τα ακίνητα που πουλάμε ή για τα ακίνητα που δεν εκμεταλλευόμαστε δεν έχουμε πουλήσει κανένα ακίνητο, κανένα. Εάν βρείτε ένα, θέλω να μου το πείτε.

Άρα, λοιπόν, ως δήλωση δεν υφίσταται. Τι κάνουμε αντ’ αυτού;

Εκμεταλλευόμαστε, με όποιο τρόπο μπορούμε, τα ακίνητα του Οργανισμού. Ξέρετε τα ακίνητα, είπε ένα παράδειγμα ο κ. Μπιμπίλας προηγουμένως, είναι πολλά από αυτά, αν όχι τα περισσότερα, σε πολύ κακή κατάσταση και απαιτούν πάρα πολλά χρήματα από το Ελληνικό Δημόσιο και από τους Έλληνες πολίτες, για να ανακατασκευαστούν. Έτσι λοιπόν, κάνουμε διάφορους διαγωνισμούς για αυτά τα ακίνητα και τα περισσότερα απ αυτά νοικιάζονται και νοικιάζονται σε εξαιρετικές τιμές κ. Κατσιώτη. Γιατί σε εξαιρετικές τιμές;

Ξέρετε, δεν βγαίνουμε εμείς μόνοι μας να πούμε α ωραίο ακίνητο αυτό που θα το νοικιάσουμε τόσο, είμαστε υποχρεωμένοι από τον νόμο και φέρνουμε εκτιμητή. Εκτιμητή, που υπάρχει από το Υπουργείο Οικονομικών και άρα, ο ΕΦΚΑ τα ακίνητα τα οποία νοικιάζει, τα νοικιάζει σε πολύ υψηλό αντίτιμο. Τα ανακατασκευάζουνε αυτοί οι οποίοι τα νοικιάζουνε με κάποιες βολικές ρυθμίσεις που ορίζει ο νόμος και με αυτόν τον τρόπο εκμεταλλευόμαστε όχι εμείς, αλλά η Ελληνική κοινωνία την περιουσία αυτή των εργαζομένων που είπατε προηγουμένως.

Επειδή, είμαι στο κομμάτι με τα ακίνητα, να πω στον κ. Μπιμπίλα για το ακίνητο στην Πειραιώς, γιατί δεν θα σας το άφηνα αναπάντητο. Είναι ένα εξαιρετικό ακίνητο πάρα πολύ μεγάλο, είναι ένα ακίνητο που δυστυχώς, στην περιοχή την οποία βρίσκεται έχουμε βγάλει διαγωνισμό και έχει βγει δύο φορές άγονος ο διαγωνισμός. Αυτό που βλέπετε εσείς ως συνεργεία που έρχονται και δουλεύουν είναι τα συνεργεία που έρχονται και το σφραγίζουνε, γιατί μπαίνουν μέσα και το βάζουν φωτιά, μπαίνουνε διάφορες εθνικότητες και το χρησιμοποιούν για αλλότριους σκοπούς. Το προσωπικό μου όνειρο είναι, να κλείσουμε όλα τα ακίνητα που έχουμε στο κέντρο της πόλης τα οποία μπορούμε να εκμεταλλευτούμε, όπως το κτίριο της Διοίκησης στην οδό Ακαδημίας 22, κάποια κτίρια στην Αμερικής και κάποια άλλα περιφερειακά κτίρια που έχουμε στο κέντρο και στεγάζουμε κεντρικές υπηρεσίες. Να ανακαινίσουμε αυτό το μεγάλο κτίριο για να μετακινηθούμε όλοι σε αυτό το ιστορικό κτίριο του πρώην ΙΚΑ, να είναι εκεί πέρα η Κεντρική Διοίκηση του (e- ΕΦΚΑ). Πιστέψτε με, ότι όποιος θα είναι στο μέλλον διοικητής και έχει το γραφείο του εκεί και έχει μαζί του τους υποδιοικητές και όλους τους γενικούς διευθυντές, θα διοικεί πολύ καλύτερα και πολύ ευκολότερα τον Οργανισμό. Αυτό είναι το όνειρό μου, σε σχέση με το ακίνητο της Πειραιώς.

Όχι, θα πάρουμε ενοίκιο, από αυτά που θα αδειάσουν, είναι και αυτό ιδιοκτησία μας και αυτά στα οποία βρισκόμαστε ιδιοκτησία μας.

**ΘΕΑΝΩ ΦΩΤΙΟΥ:** Άμα τους πιάσουν,θα πληρώνετε ως ΕΦΚΑ, νοίκι σε αυτό.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e- ΕΦΚΑ):** Τι εννοείται, πως θα πληρώνω νοίκι;

**ΘΕΑΝΩ ΦΩΤΙΟΥ: ……………** τζάμπα θα σας το φτιάξει;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e- ΕΦΚΑ):** Δεν θα πληρώσουμε κατασκευαστικό κόστος;

Όχι, δεν είπατε αυτό, είπατε νοίκι, νοίκι σε κάτι που είναι δική σου ιδιοκτησία δεν πληρώνεις. Κυρία Φωτίου, αυτό είπατε με συγχωρείτε δηλαδή, αλλά αυτό είπατε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρία Φωτίου,στο μικρόφωνο.

**ΘΕΑΝΩ ΦΩΤΙΟΥ:** ……ή θα του πληρώνετε νοίκι για το …..

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Νοίκι για ποιο πράγμα στην δικήμου ιδιοκτησία;

Πάμε στο προσωπικό. Αναφερθήκατε όλοι στο προσωπικό και εάν επαρκεί το προσωπικό. Σας είπα ίσως τέσσερις - πέντε φορές ότι εγώ δεν πρόκειται να κρυφτώ και θα είμαι πολύ ειλικρινής απέναντί σας. Όχι, δεν φτάνει το προσωπικό, δεν έχω άλλο τρόπο να το πω πιο δυνατά από ότι το λέω.

Έχουμε ένα πολύ σοβαρό πρόβλημα, γιατί είμαστε περίπου χίλιες πεντακόσιες (1500) θέσεις μείον, γιατί οι προσλήψεις από το ΑΣΕΠ προχωράνε, αριθμητικά δεν είναι ο αριθμός που χρειαζόμαστε. Είναι ένας πολύ μικρότερος αριθμός και γιατί έχουν ένα δικό τους ρυθμό και κάποιοι δεν κάνουν αποδεκτή τη θέση και ξαναγυρίζουμε πίσω, δηλαδή είναι μια πολύ αργή διαδικασία που εμένα προσωπικά δεν με ικανοποιεί και νομίζω ότι ήμουν ξεκάθαρος.

Με ρώτησε ο κ. Γαβρήλος, πώς διασφαλίζουμε τη διαφάνεια εσωτερικά στον Οργανισμό; Και είπατε ένα δυσάρεστο γεγονός που είχε γίνει το καλοκαίρι. Με τον ν. 4921 δημιουργήθηκε στον ΕΦΚΑ, το Τμήμα Εσωτερικών Ερευνών. Το Τμήμα Εσωτερικών Ερευνών το διοικεί ανώτατος εισαγγελικός λειτουργός επί τιμή. Άρα, λοιπόν, ο e-ΕΦΚΑ έχει κάνει εκτός από αυτή την αλλαγή και το να έχει, δηλαδή εκτός από Τμήμα Εσωτερικού Ελέγχου και Τμήμα Εσωτερικών Ερευνών, έχει κάνει και μια πολύ κρίσιμη αλλαγή σε σχέση με τα πειθαρχικά του Οργανισμού.

Ο συνδυασμός, λοιπόν, αυτών των δύο σας ενημερώνω ότι σαν Οργανισμός έχουμε πολύ υψηλά-ψηλά τα θέματα της διαφάνειας και της γρήγορης αντίδρασης, παραβατικά περιστατικά και σε παραβατικές συμπεριφορές. Τώρα, με ρωτήσατε νομίζω σχεδόν όλοι, για τα Επικουρικά Ταμεία.

Κυρία Αθανασίου να σας πω ότι τα νούμερα τα οποία διαβάσατε δεν ξέρω που τα διαβάζατε;

Σίγουρα δεν έχουν να κάνουν με τις ληξιπρόθεσμες συντάξεις, αυτό έτσι ως ένα σχόλιο, τα νούμερα ήταν εκτός πραγματικότητας αυτά και σχετικά με το εφόσον είναι σωστά τα στοιχεία, αυτά είναι τα επίσημα στοιχεία τα οποία έχει η Διεύθυνση Μελετών, τα οποία βγάζει επίσημο ο Φορέας και τα οποία αναρτά κάθε μήνα στις αναφορές του. Αυτό, γιατί μου είπατε εφόσον τα νούμερα είναι σωστά που σας είπα.

Πάμε τώρα στις επικουρικές. Οι επικουρικές συντάξεις είναι ένα πρόβλημα μεγαλύτερο από τις κύριες, γιατί είναι μεγαλύτερο πρόβλημα;

Γιατί οι φορείς που είχαμε Κοινωνικής Ασφάλισης, κύριας Κοινωνικής Ασφάλισης ήταν το ΙΚΑ, ήταν ο ΟΑΕΕ, ήταν το ΕΤΑΑ, ήταν τέλος πάντων μετρημένα πράγματα, μετρημένα κουκιά και ήταν οι μεγάλοι φορείς. Η κάθε επαγγελματική ομάδα, όμως, είχε το δικό της επικουρικό ταμείο και αυτό είναι ένα, γιγάντωσε το πρόβλημα, γιατί κάθε επαγγελματική ομάδα είχε το δικό της επαγγελματικό ταμείο, το οποίο διαχειριζόταν και τα πράγματα με το δικό τους κανονισμό, με το δικό της μηχανογραφικό σύστημα, με το δικό της τρόπο, με το δικό της «άχαρτο» αρχείο. Χαρακτηριστικό είναι ξέρω εγώ οι αρτοποιοί, λέω εγώ ένα παράδειγμα.

Πώς βγαίνει η σύνταξη των αρτοποιών; Μετρούσαν τα τιμολόγια με τα άλευρα που έκοβαν αντιλαμβάνεστε, λοιπόν, ότι είναι ένας πολύ διαφορετικός τρόπος ή ο τομέας του μετάλλου. Δεν μπορούμε, λοιπόν, να τσουβαλιάσουμε όλες τις περιπτώσεις και να πούμε ότι αυτό είναι το δεδομένο.

Πρέπει να ολοκληρωθεί ψηφιοποίηση, κυρία Φωτίου σας είπα ότι δουλεύουμε πάρα πολύ έντονα την ψηφιοποίηση, σε περίπου ένα χρόνο θα έχει ολοκληρωθεί και ναι δουλεύουμε με αυτούς που θα βγουν στα επόμενα πέντε χρόνια στη σύνταξη.

Έτσι, ξεκινήσαμε, ξεκινήσαμε με αυτούς που είναι να βγουν, όχι απαντάω παράλληλα. Άρα, αντιλαμβανόμαστε πάρα πολύ καλά το πρόβλημα με τις επικουρικές, σε κάποιες περιπτώσεις παίρνει πολύ περισσότερο χρόνο και στο Δημόσιο βγαίνει ακριβώς ένα μήνα μετά τη συνταξιοδότηση. Γιατί γίνεται αυτό;

Γιατί πολύ απλά εκεί πέρα η πληροφορία είναι δομημένη οπότε υλοποιώντας μία αυτοματοποίηση, καταφέρνουμε μέσα σε ένα μήνα, αυτή την στιγμή να βγει η κύρια σύνταξη να βγάλουμε και την επικουρική, λοιπόν, πηγαίνω τώρα στον κ. Κατσώτη.

Κύριε Κατσώτη, μιλήσατε για διαγραφή ασφαλιστικού χρόνου, όταν έχουμε διαγραφή οφειλών. Μα προφανώς και θα διαγραφεί ο ασφαλιστικός χρόνος, όταν διαγράψουμε ασφαλιστικές εισφορές. Αυτό που μπερδέψατε όμως, είναι οι μισθωτοί οι αυτοαπασχολούμενοι από τους μη μισθωτούς.

Οι μισθωτοί, οι αυτοαπασχολούμενοι, από τους μη μισθωτούς. Οι μισθωτοί όταν έχουμε την περίπτωση ενός εργοδότη, γιατί μιλήσατε για εργαζόμενους, δεν μιλήσατε για αυτοαπασχολούμενους. Επιτρέψτε μου, λοιπόν, να πω πως έχουν τα πράγματα. Όταν, λοιπόν, έχουμε έναν εργοδότη ο οποίος έχει μισθωτούς εργαζόμενους και υποβάλλει Α.Π.Δ., εάν η Α.Π.Δ. έχει υποβληθεί στον φορέα, αυτό είναι ασφαλιστικός χρόνος. Τελεία. Αυτό δεν διαγράφεται. Για να μη γράψει ως ασφαλιστικός χρόνος, δεν θα πρέπει να υποβληθεί Α.Π.Δ.. Δηλαδή πρέπει το σύστημα να του έχει κλειδώσει τη δυνατότητα να υποβάλλει Α.Π.Δ., άρα και δεν υπάρχει ασφαλιστικός χρόνος. Άρα, δεν υπάρχει θέμα διαγραφής από χρόνο εργαζόμενου. Υπάρχει θέμα διαγραφής ασφαλιστικού χρόνου και πολύ σωστά υπάρχει όταν έχουμε αυτοαπασχολούμενο. Είμαστε σύμφωνοι; Σύμφωνοι.

**ΧΡΗΣΤΟΣ ΚΑΤΣΩΤΗΣ:** Οι αυτοαπασχολούμενοι θα έπρεπε να το ξέρουν;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Οι αυτοαπασχολούμενοι θα πρέπει να το ξέρουν. Και είναι απολύτως λογικό όταν διαγράφεις ένα ποσό οφειλής, διαγράφεις και χάνεις κάποια από τα προνόμια σου. Με αυτή τη λογική ξαναγυρίσω στην πρώτη τοποθέτησή μου περί στρουθοκαμηλισμού και περί ειλικρίνειας. Πρέπει να είμαστε ειλικρινείς απέναντι στους άλλους.

Όταν, λοιπόν, οφείλει κάποιος, αυτά που οφείλει είναι ασφαλιστικός χρόνος. Όταν θα του διαγράψεις οφειλές, θα τους διαγράψεις και ασφαλιστικό χρόνο. Διαφορετικά έχουμε χρόνο από την αρχή της ισότητας. Δεν είναι δυνατόν ο κ. Ακτύπης που έχω απέναντί μου να πληρώνει τις ασφαλιστικές του εισφορές, εγώ να μη τις πληρώνω τις ασφαλιστικές μου εισφορές και να παίρνουμε και οι δύο σύνταξη το ίδιο ποσό. Δεν είναι δυνατόν. Είναι λάθος στην κοινωνία την οποία ζούμε.

Το τραβάω εγώ λίγο παραπάνω για τις ασφαλιστικές εισφορές για να το καταλάβουμε όλοι. Δεν είπα εγώ ότι είπατε εσείς κάτι τέτοιο πράγμα.

Μου είπατε για τα κτίρια του ΕΦΚΑ. Είναι κάτι για τα οποία εργαζόμαστε πάρα πολύ σκληρά. Ως γενικός παρανομαστής σε σχέση με τα στοιχεία του ΕΦΚΑ είναι ότι είναι αρκετά παλιά. Αυτός ο κοινός παρονομαστής. Κατά τα λοιπά, επειδή με ρωτήσατε για κλιματισμό για θέρμανση και λοιπά. Πιστέψτε με ότι το ελέγχουμε συνεχώς. Όλα τα κτίρια έχουν κλιματισμό, όλα τα κτίρια έχουν θέρμανση. Τώρα αν βγει αύριο ένα δημοσίευμα για παράδειγμα, και πει στην τοπική διεύθυνση Δράμας - θα πω εγώ γιατί από εκεί κατάγομαι - είναι καμίνι μέσα το κατάστημα γιατί δεν έχει κλιματισμό. Θα σας πω και εγώ, οκ συμβαίνει, μπορεί να χάλασε ο κλιματισμός, αύριο θα διορθωθεί. Αλλά όλα έχουν ελεγχθεί και όλα τα καταστήματα δουλεύουν με κλιματισμό ψύξη - θέρμανση και σε αυτό είμαι πολύ ξεκάθαρος.

Σας είπα ότι δεν πουλάμε τα κινητά. Και σας είπα ότι στόχος σε σχέση με τα ακίνητα είναι να τα εκμεταλλευόμαστε και όχι να τα παραχωρούμε.

Με ρωτήσετε όλοι κάτι για την εταιρεία ακινήτων. Σας απάντησα ήδη ότι η εταιρεία είναι του ΕΦΚΑ. Το όποιο ποσό έχει πάρει η εταιρεία δεν έχει κατασπαταληθεί.

Επίσης, με ρωτήσατε εάν είναι αμειβόμενο το Διοικητικό Συμβούλιο. Όπως πολύ καλά γνωρίζετε όλοι το Διοικητικό Συμβούλιο παίρνει για τις συνεδριάσεις που κάνει μία πάρα πολύ μικρή αποζημίωση της τάξης των 20 - 40 ευρώ με κάθε επιφύλαξη διότι μπορεί να σας λέω κάτι λάθος, αλλά για κάτι τέτοιο ποσό μιλάμε, όταν συνεδριάζει το διοικητικό συμβούλιο μια φορά τον μήνα. Άρα, δεν τίθεται θέμα υψηλών αμοιβών στα μέλη του διοικητικού συμβουλίου της εταιρείας.

**ΧΡΗΣΤΟΣ ΚΑΤΣΩΤΗΣ:** Το συμβούλιο πότε άλλαξε;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Τον Ιανουάριο παραιτήθηκαν τα μέλη του διοικητικού συμβουλίου και τώρα μέσα στον Μάιο θα οριστεί το καινούργιο διοικητικό συμβούλιο της εταιρείας.

**ΠΑΥΛΟΣ ΧΡΗΣΤΙΔΗΣ:** Θα περάσουν από Επιτροπή της Βουλής;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Όχι αυτά δεν βγαίνουν από Επιτροπή της Βουλής, είναι με Υπουργική Απόφαση.

Κυρία Αθανασίου, σας έχω πει ήδη αυτό που θέλω να σας πω για τα νούμερα τα οποία λέγατε προηγουμένως. Θέσατε ένα θέμα με τις διεθνείς συντάξεις. Θέσατε ένα θέμα με το αναλογιστικό ισοδύναμο. Αναλογιστικό ισοδύναμο είναι το λογισμικό το οποίο μεταφέρει ασφαλιστικό χρόνο από την Ευρώπη προς τα εδώ και από εδώ προς την Ευρώπη.

Είναι απόλυτα λειτουργικό, είναι εγκατεστημένο, λειτουργεί και δουλεύει, όχι τώρα, αλλά εδώ και έναν χρόνο. Οι εκκρεμότητες στις διεθνείς συντάξεις, επειδή πάλι ακούστηκαν κάποια νούμερα, είναι περίπου 16.000 και όχι 26.000. Είναι περίπου 16.000, μπορεί και λιγότερο και δεν έχει να κάνει μόνο με Καναδά, Ευρωπαϊκή Ένωση κ.λπ., αλλά αφορά σε όλες τις διεθνείς συντάξεις. Δηλαδή, από τη στιγμή που κάποιος πει ότι, εγώ έχω σύνταξη με χρόνο εξωτερικού, είναι διεθνής σύνταξη.

Πηγαίνω λίγο στις ερωτήσεις της κυρίας Φωτίου, η οποία ξεκίνησε μιλώντας για τον μέσο όρο του χρόνου απονομής μίας σύνταξης. Κυρία Φωτίου, εμείς μετράμε τον χρόνο από τη στιγμή της αιτήσεως μέχρι τη στιγμή της έκδοσης. Ο χρόνος ο οποίος αναφέραμε, είναι μέσος χρόνος. Τι σημαίνει, πρακτικά, μέσος χρόνος; Μέσα στον χρόνο αυτό είναι και η μεταβίβαση της σύνταξης χηρείας, η οποία σε ένα πολύ μεγάλο ποσοστό κάνει ένα τέταρτο να βγει. Δηλαδή, τη στιγμή που κάνει ο άλλος την αίτηση ηλεκτρονικά και πατάει υποβολή, εάν κάνει check mail, του έχει έρθει η συνταξιοδοτική απόφαση. Αυτό είναι ένα τέταρτο. Μέσα σ’ αυτό το τέταρτο είναι και οι αποφάσεις αυτές. Είναι και οι αποφάσεις του δημοσίου που βγαίνουν σε ένα μήνα. Αλλά, είναι και διαδοχικές αποφάσεις. Εσείς μου φαίνεται το είπατε ή ο κ. Κατσώτης, ότι δεν βγαίνουν διαδοχικές αποφάσεις αυτοματοποιημένες. Λάθος, κύριε Κατσώτη, βγαίνουν. Δεν βγαίνουν για όλα τα ταμεία - εγώ είμαι αυτός που σας το λέω- αλλά ΙΚΑ-ΟΑΕΕ, που είναι το σύνηθες ή ΟΑΕΕ-ΙΚΑ βγαίνουν, αρκεί - προϋπόθεση - να υπάρχουν τα δεδομένα και να πληρούνται κάποιες προϋποθέσεις.

Κάθε αυτοματοποίηση και κάθε αυτοματοποιημένη διαδικασία έχει κάποιες εξαιρέσεις, έχει κάποιους κανόνες. Τους κανόνες δεν τους βάζω εγώ, δεν τους βάζει η συνεργάτιδα μου, δεν τους βάζετε εσείς. Τους βάζουν οι υπηρεσιακοί που γνωρίζουν πολύ καλά το αντικείμενο και λένε ότι, σε περίπτωση που τα λεγόμενα «if», εάν συμβαίνει αυτό, τότε βγάλε τη από την αυτοματοποίηση, πέρασέ την σε εισηγητή. Άρα, λοιπόν, θέλω να πω, ότι είναι μέσα όλες αυτές οι συντάξεις, για να βγάλουν τον μέσο όρο για τον οποίο λέμε.

Επίσης, μου είπατε και σας απάντησα για την ασφαλιστική ιστορία.

Για την προσωρινή σύνταξη δεν κατάλαβα τι είναι αυτό που μου λέτε. Μου λέτε αν καταβάλουμε προσωρινή σύνταξη. Στο δημόσιο πρέπει να την κόψουμε. Και ξέρετε γιατί πρέπει να την κόψουμε; Γιατί οι συντάξεις στο δημόσιο βγαίνουν σε ένα μήνα, ενώ θα μπορούσαν να βγαίνουν σε μερικές ημέρες, σε δυο - τρεις ημέρες. Ξέρετε γιατί βγαίνουν σε ένα μήνα; Γιατί έχουμε φτιάξει το σύστημα να δίνει πρώτα την προσωρινή και μετά την κανονική σύνταξη. Άρα, επειδή μεσολαβεί αυτό το διάστημα μεταξύ προσωρινής και κανονικής σύνταξης, μας καθυστερεί κατά ένα μήνα. Άρα, στο δημόσιο θα την κόψουμε.

Στον ιδιωτικό τομέα τώρα, υφίσταται κανονικά η προσωρινή σύνταξη. Δεν καταλαβαίνω την ερώτηση. Δεν είναι κάτι το οποίο έχουμε διακόψει.

Μιλήσατε για λάθη στις συντάξεις. Πάμε τώρα να πούμε για τα λάθη. Το έχω απαντήσει πάρα πολλές φορές αυτό για τα λάθη, αλλά πάντα είναι ευκαιρία να το ξαναπεί κανείς. Εγώ μπορώ να δω τα νούμερα. Σας λέω ότι οι ενστάσεις που έχουμε είναι περίπου το 13% στις, προσέξτε, συντάξεις fast track, δηλαδή, συντάξεις που βγήκαν με το νόμο 4921. Από τις 990.000 συντάξεις, βγήκαν fast track 100.000 – 150.000. Άρα, υπολογίστε το 13% των ενστάσεων στις 100.000 - 150.000. Αυτό δε σημαίνει ότι το 13% έχει δίκιο. Έχει κάνει ένσταση, δεν σημαίνει ότι έχει δίκιο.

Ήταν προτιμότερο να κρατήσουμε 900.000 ασφαλισμένους ομήρους και να τους βγάλουμε τη σύνταξη τους σε δύο ή τρία χρόνια, από το να βγάλουμε τις συντάξεις και το 13% - έστω ότι είναι το maximum των 100.000- να έχει λάθος προς τα κάτω στη σύνταξη του; Όχι, σαν το όχι της 28ης Οκτωβρίου. Πήραν οι άνθρωποι σύνταξη. Και ναι, σε κάποιους μπορεί να μην είναι μέσα όλος ο ασφαλιστικός τους χρόνος, γιατί ο ν. 4921 προέβλεπε ότι, θα κάνω μια βουτιά στο ασφαλιστικό ιστορικό και με ότι βρω θα σου δώσω σύνταξη, αυτά τα δεδομένα είχαμε, σου έδωσα σύνταξη, ναι, λιγότερη και έρχομαι μετά, με υποχρεώνει ο ίδιος ο νόμος να το διορθώσω κι αν κάνεις ένσταση, θα το κάνω και νωρίτερα.

Άρα, δεν είναι ούτε διπλή δουλειά ούτε τίποτα. Ήταν μια ευεργετική διάταξη, ένας ευεργετικός τρόπος για τους ασφαλισμένους, οι οποίοι κάποιοι μπορεί να πήραν λίγο λιγότερο σύνταξη για κάποιο χρονικό διάστημα. Αυτά τα λάθη διορθώνονται συνεχώς. Οι άνθρωποι παίρνουν αναδρομικά πίσω τα χρήματά τους. Δεν μείνανε χωρίς χρήματα καμία στιγμή, γιατί μπόρεσαν γρήγορα και καθαρίσαμε το στοκ. Εγώ προσωπικά που βλέπω από πάνω όλη την ιστορία, αν μπεις στο πρόβλημα του ενός, ναι μπορεί να πεις «έχει πρόβλημα κλπ.».

**ΘΕΑΝΩ ΦΩΤΙΟΥ**: Μιλάμε για 150.000.

**ΑΛΕΞΑΝΔΡΟΣ ΒΑΡΒΕΡΗΣ(Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):**  Όχι δεν μιλάμε για 150.000. Είπα 13% στους 100.000. Να σας πω 150, που δεν το είπα. Έτσι το είπα κυρία Φωτίου. Δεν είπα ούτε 100.000 ούτε 150.000. Είπα 13% στους 100.000. Άντε να είμαι και πολύ ανεκτικός και να σας πω ότι ήταν 150.000, αλλά δεν ήταν, ήταν 100.000. Αυτό, λοιπόν, για τα λάθη.

Μου είπατε για την ασφαλιστική ικανότητα προηγουμένως. Μου είπατε για την ασφαλιστική ικανότητα ότι ζητωκραυγάζουμε ότι δεν έχουμε προβλήματα. Εγώ προσωπικά δεν είπα τίποτα για την ασφαλιστική ικανότητα. Είπα ότι δίνουμε τη δυνατότητα στο wallet να μπορεί κανείς να δει την κατάσταση της ασφαλιστικής του ικανότητας. Αυτό που έχω να πω είναι, είπατε προηγουμένως ότι κάποιος που πλήρωσε τελικά δεν παίρνει την ασφαλιστική του ικανότητα. Αυτό δεν είπατε; Βοηθήστε με λίγο. Για την ασφαλιστική ικανότητα είπατε κάτι συγκεκριμένο και μου είπατε ότι κάποιος που έχει πληρώσει τις οφειλές του δεν έχει ασφαλιστική ικανότητα.

**ΘΕΑΝΩ ΦΩΤΙΟΥ:** Δεν εμφανίστηκε ότι έχει πληρώσει και επομένως.........

**ΑΛΕΞΑΝΔΡΟΣ ΒΑΡΒΕΡΗΣ(Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Αυτό μου είπατε. Να σας πω κάτι, θα το πω υπό τη μορφή παραπόνου, αν θέλετε, που δεν είναι εδώ ο κατάλληλος τόπος για να εκφράσει κανείς το παράπονό του. Έρχεται κάποιος και χρωστάει και φτάνουν οι οφειλές του, δηλαδή μπορεί να μην πληρώσει ένα χρόνο, δύο χρόνια και ξαφνικά μια ημέρα αποφασίζει να πληρώσει και έχει την απαίτηση τη στιγμή που θα πληρώσει, να συντονίσουν τα συστήματα στο ΚΕΑΟ, στις βεβαιωμένες, στις μη βεβαιωμένες οφειλές, στις τράπεζες, την ασφαλιστική ικανότητα και σε ένα λεπτό να έχει πάρει και την ασφαλιστική του ικανότητα. Έ όχι.

**ΧΡΗΣΤΟΣ ΚΑΤΣΩΤΗΣ**: Κύριε Διοικητά, υπάρχει το άλλο που σας το έχω εντοπίσει και έχουμε μιλήσει, για αυτούς που έχουν καταθέσει αίτηση για σύνταξη. Υπερβαίνει ο χρόνος και αυτοί μένουν ανασφάλιστοι μια περίοδο. Αυτό το λύσατε βέβαια, αλλά όμως υπάρχει θέμα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Δεν υπάρχει θέμα. Λοιπόν, ακούστε. Κυρία Φωτίου, εάν με ρωτούσατε πέρυσι, αν μου κάνετε την ίδια ερώτηση πέρυσι, θα σας έλεγα από ένα μέχρι δύο μήνες. Γιατί; Γιατί η ροή έτρεχε μία φορά τον μήνα. Αν ήταν άτυχος αυτός που πλήρωσε και πλήρωνε μία ημέρα πριν από τη ροή θα είχε αποτέλεσμα σε τρεις ημέρες. Αν πλήρωνε μία ημέρα μετά τη ροή θα έπαιρνε σε δύο μήνες. Αυτά ήταν τα δεδομένα τα περσινά. Πάμε τώρα στα φετινά. Φέτος έχουμε ενεργοποιήσει, έχουμε φτιάξει iris πληρωμή, έχουν όλoι RF πληρωμή και οι ροές τρέχουν πολύ πιο σύντομα. Οπότε εάν το αφήσει μόνο του να πάει, από μια ημέρα έως 6 - 7 ημέρες. Εάν όμως έχει θέμα, ένας άνθρωπος που έχει θέμα και πληρώνει μετά από καθυστέρηση, μπορεί να πάει στο κατάστημα και να πει «γεια σας πλήρωσα», μπορεί να μπει σε μια ηλεκτρονική πλατφόρμα που έχουμε και να πει «γεια σας πλήρωσα» για να βρούμε και την πληρωμή του. Υπάρχουν, λοιπόν, διάφοροι τρόποι να το κάνει. Μπορεί να στείλει ένα e-mail και να πει «γεια σας πλήρωσα». Σίγουρα δεν πρέπει να έχει απαίτηση να συντονίσει το σύμπαν να καταλάβει ότι σήμερα ξύπνησε και πλήρωσε και συντονίζουν όλα τα συστήματα, ώστε να ολοκληρώσει τη δουλειά του.

Είπατε σε εργαζόμενο συνταξιούχο δεν κρατάμε 12 μήνες. Μου είπατε αυτό το πράγμα, ότι κρατάμε χρήματα από έναν εργαζόμενο συνταξιούχο.

Ο νόμος, κυρία Φωτίου, είναι πολύ ξεκάθαρος. Ο νόμος λέει, ότι ο εργαζόμενος συνταξιούχος υποχρεούται σε καταβολή εισφορών συν ο πόρος, ανάλογα με το τι εργαζόμενος είναι. Αν είναι αυτοαπασχολούμενος συν πόρος 50% της ασφαλιστικής κατηγορίας την οποία έχει επιλέξει, εάν είναι μισθωτός, το 10% των εισπράξεών του.

Ο νόμος επίσης, διαχωρίζει τις ασφαλιστικές εισφορές και τον πόρο μετά τη συνταξιοδότηση, από τις όποιες ασφαλιστικές εισφορές έχεις. Το διαχωρίζει γιατί οι ασφαλιστικές οφειλές πάνε με τον Κώδικα Εισπράξεων του Δημοσίου, άρα εάν έχεις «χ» οφειλή στο ΚΕΑΟ και είσαι συνταξιούχους, σου κρατάνε ένα μικρό ποσοστό της συντάξεώς σου, έτσι ώστε να εξοφλήσεις την οφειλή σου. Αυτό δεν ισχύει για τον ν.5078 από το νόμο. Ο νόμος λέει, ότι αν οφείλεις, σου παρακρατείται όλο το ποσό. Γιατί, το να πάει κανείς να είναι εργαζόμενους συνταξιούχους, είναι προαιρετικό, κυρία Φωτίου, δεν είναι υποχρεωτικό. Είναι επιλογή μας να πάμε να δουλέψουμε, άρα είναι υποχρέωσή μας, στην επιλογή μας, να πληρώσουμε τις ασφαλιστικές εισφορές.

**ΘΕΑΝΩ ΦΩΤΙΟΥ:** Μου απαντάει το Υπουργείο στις 9 Ιανουαρίου, ότι το ποσό της οφειλής μπορεί να αποπληρωθεί με παρακράτηση έως 1/4 από την κύρια σύνταξη, λάθος μου το απάντησε;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης -e-EΦΚΑ):** Πείτε μου την ημερομηνία ξανά, σας παρακαλώ. Αυτό είναι μια ειδική ρύθμιση που έκανε το Υπουργείο για μία ειδική μερίδα εργαζομένων συνταξιούχων, στους οποίους δεν τους είχε κρατήσει κάτι για πολύ μεγάλο χρονικό διάστημα και τους δίνει τη δυνατότητα, με συγκεκριμένες δόσεις να τους τα πάρει, για να μην τους μηδενίσει τη σύνταξη. Αυτό είναι κάτι το οποίο το κάνει το Υπουργείο έξτρα και βοηθητικά σε συγκεκριμένη κατηγορία εργαζομένων, το οποίο δεν ισχύει για όλους, έχει μια συγκεκριμένη χρονική περίοδος για την οποία μπορεί να γίνει αυτό.

**ΘΕΑΝΩ ΦΩΤΙΟΥ:** *(Ομιλεί εκτός μικροφώνου)*

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης -e-EΦΚΑ):** Δεν συνεχίζει να γίνεται, συνεχίζει να γίνεται η παρακράτηση.

Να πω δυο πράγματα ακόμα και να ολοκληρώσω. Με ρωτήσατε για τους εργαζόμενους στην «ΚΟΛΟΣΣΟΣ». Προφανώς και συμφωνώ - ξέρετε την άποψη μου - και το έχουμε ζητήσει εμείς οι δύο και ήμουν ήμουνα πολύ ξεκάθαρος απέναντί σας και δεν έχει αλλάξει τίποτα, σε σχέση με αυτά που σας είχα πει την άλλη φορά.

Αυτό που πρέπει να σας ρωτήσω είναι, ότι μου είπατε για ένα δικαστήριο στις 15 Μαΐου, τουλάχιστον η συνεργάτιδά μου, όταν το είπατε, το έψαξε λίγο, γιατί σε εμάς δεν έχει έρθει κάποια αγωγή. Εάν είναι μια αγωγή η οποία έγινε από τους εργαζόμενους προς τον εργοδότη, σας λέω λοιπόν, ότι με χαρά θα πάω ως μάρτυρας υπεράσπισης. Σας το λέω ξεκάθαρα, με χαρά θα πάω ως μάρτυρας υπεράσπισης. Πιο ξεκάθαρα μπορώ να το πω;

Δεν νομίζω ότι χρωστάω κάτι ακόμα.

**ΣΠΥΡΙΔΩΝ ΜΠΙΜΠΙΛΑΣ:** Σε μένα χρωστάτε αρκετά, γιατί έχω και μια πρόταση. Αν κάποιος θέλει να πληρώσει όλο το ποσόν, για παράδειγμα, σου λένε ότι χρωστάς 5.000 ευρώ και εγώ δεν θέλω να μου κρατάνε 100 ευρώ τον μήνα και θέλω να τα πληρώσω όλα, γιατί δεν μου κάνουν μια έκπτωση; Δεν δέχονται να τα πληρώσεις όλα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης -e-EΦΚΑ):** Να γυρίσουμε πάλι στο πρώτο. Διαφωνώ, δεν ισχύει αυτό που λέτε. Δεχόμαστε να τα πληρώσετε όλα.

**ΣΠΥΡΙΔΩΝ ΜΠΙΜΠΙΛΑΣ:** Εμένα μου είπε άλλο το ΙΚΑ.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης -e-EΦΚΑ):** Το ΙΚΑ ήταν πριν από δέκα χρόνια. Μπορείτε να πληρώσετε τα πάντα, όποια στιγμή θέλετε, όμως αυτό που δεν μπορεί να γίνει, είναι το να γίνει μια μείωση των πρόσθετων τελών που είπατε. Η μείωση των πρόσθετων τελών, το οποία προσωπικά- το καταθέτω- δεν το ακούω περίεργο, το είπα πολύ ξεκάθαρα, όταν έχεις κεφάλαιο 4.000 ευρώ και έχεις 1.000 ευρώ πάνω γιατί καθυστέρησες έναν χρόνο.

**ΣΠΥΡΙΔΩΝ ΜΠΙΜΠΙΛΑΣ:** Εγώ δεν είπα γι αυτό, δε μίλησα για καθυστερήσεις.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης -e-EΦΚΑ):** Αυτό είπατε, είπατε «να μου κάνετε μια μείωση».

**ΣΠΥΡΙΔΩΝ ΜΠΙΜΠΙΛΑΣ:** Όχι, καθυστερήσεις του κράτους προς εμένα, δηλαδή ζητάω να πληρώσω και το κράτος δεν βγάζει πόσα θα του πληρώσω. Πάω και λέω, εγώ δουλεύω από τα 58 έως τα 70 συνέχεια, πόσα χρωστάω να σας δώσω, γιατί πρέπει να μου κρατήσετε το 60% επί ΣΥ.ΡΙΖ.Α., το 30% επί Νέας Δημοκρατίας, πόσα είναι αυτά; Δεν ξέρουμε.

Αν θελήσω να τα πληρώσω όλα μαζί, μπορώ; Όχι.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Πάντα υπάρχει η δυνατότητα να πληρώσετε συνολικά.

**ΣΠΥΡΙΔΩΝ ΜΠΙΜΠΙΛΑΣ**: Όχι μου είπαν. Δείτε τους υπαλλήλους.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Δεν έχω καταλάβει τι θέλετε να πληρώσετε.

**ΣΠΥΡΙΔΩΝ ΜΠΙΜΠΙΛΑΣ**: Θέλω να πληρώσω αυτά που οφείλω, αλλά δεν μου λένε ούτε πόσα είναι. Το κράτος τα θέλει τα λεφτά.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Αν θέλετε να πληρώσετε, θα σας βρω εγώ τη λύση να πληρώσετε, γιατί μου αρέσουν οι άνθρωποι που έρχονται και θέλουν να πληρώσουν. Τώρα κατάλαβα τι θέλετε. Εκκρεμεί μια συνάντηση, κύριε Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ**: Έχω πάρα πολλά ερωτήματα γιατί εμείς έχουμε και τα δελτία. Θα σας πω κάτι ακόμα. Έχουμε δελτία παροχής υπηρεσιών που δουλεύουμε και μας βάζουν τα ένσημα όταν μας πληρώνουν, όχι όταν δουλεύουμε. Δηλαδή μετά από έναν χρόνο, ποτέ, μετά από δύο χρόνια.

Πείτε μας και για την αναλογική σύνταξη, αν παραδείγματος χάριν έχεις 3000 ένσημα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Πως θα πάρει ένα μέρος, αφού η νομοθεσία λέει ότι έχει συγκεκριμένες προϋποθέσεις για να πάρεις, συγκεκριμένο αριθμό ενσήμων, συγκεκριμένο αριθμό ημερών εργασίας. Όλα θέλουμε να αλλάξουν. Έτσι δεν χτίζουμε ένα στιβαρό σύστημα. Εγώ πραγματικά, πάλι θα το πω και μπορείτε να με κατηγορήσετε όταν φύγω από δω πέρα και το λέω με πολύ μεγάλο σεβασμό.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Κύριε Διοικητά, απ’ ότι καταλαβαίνω θα έχετε πολλές συναντήσεις με Βουλευτές κατ’ ιδίαν γιατί τα ερωτήματα είναι πάρα πολλά.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-EΦΚΑ))**: Ναι, έχω πολλές συναντήσεις. Κάποιες φορές πρέπει να είμαστε πιο μετρημένοι σε αυτά που λέμε. Δηλαδή έχει κάποιες προϋποθέσεις για να πάρει κανείς σύνταξη. Δεν την παίρνει έτσι. Δεν μπορεί να την παίρνουν έτσι όλοι.

Το τελευταίο πράγμα που θέλω να πω είναι για τα προσωπικά δεδομένα. Δεν υπάρχει κίνδυνος, έχουμε μεγάλη ευαισθησία και μεγάλο σεβασμό στους ασφαλισμένους για να ριψοκινδυνέψει κανείς μια κάποια διαρροή σε σχέση με τα προσωπικά δεδομένα. Επειδή όμως θέσατε θέμα χάκερ, ακούστε αυτό δεν μπορεί ούτε οι μεγάλοι κολοσσοί της τεχνολογίας να σας υποσχεθούν ότι δεν πρόκειται να πέσουν θύματα επιθέσεων. Κάνουμε τα πάντα, ότι μπορούμε ανάλογα με τις δυνατότητές μας, έτσι ώστε να μην έχουμε τέτοια ζητήματα.

Τώρα όσον αφορά στην αλλαγή ενορίας, καλά κάθεστε εκεί που κάθεστε, είναι καλή η ενορία σας, να ανάψετε ένα κεράκι και για εμάς εκεί τους αμαρτωλούς. Θα έχετε σύντομα νέα. Είναι κάτι που το δουλεύει το Υπουργείο, το ξέρετε πάρα πολύ καλά. Εγώ τη θέση μου την εκφράζω στο Υπουργείο. Ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Σήμερα ήταν μια πάρα πολύ ενδιαφέρουσα συνεδρίαση της Επιτροπής. Νομίζω, ότι όλοι διαθέτουμε τις ίδιες ευαισθησίες. Ήταν μια πολύ καλή ενημέρωση από τον διοικητή μας.

Σας ευχαριστούμε πάρα πολύ και ευχαριστώ όλους τους συναδέλφους σας για την παρουσία σας σήμερα εδώ.

Στο σημείο αυτό έγινε η γ΄ ανάγνωση των μελών της Επιτροπής.

Παρόντες ήταν οι Βουλευτές κ.κ.: Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Παπακώστα - Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία - Νεφέλη, Καζάνη Αικατερίνη, Μουλκιώτης Γεώργιος, Τσίμαρης Ιωάννης, Γαβρήλος Γεώργιος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Ρακοβαλής Αθανάσιος, Μπιμπίλας Σπυρίδων, Ζερβέας Αλέξανδρος και Πούλου Παναγιού (Γιώτα).

Τέλος και περί ώρα 17.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**